[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.7.2006

COM(2006) 375 τελικό

2003/0256(COD)2003/0257(COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το δεύτερο εδάφιο του άρθρου 251, παράγραφος 2 της Συνθήκης ΕΚ σχετικά με τη κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση και την αδειοδότηση των χημικών προϊόντων και για τους περιορισμούς που επιβάλλονται σε αυτά (REACH), για τη σύσταση ενός Ευρωπαϊκού Οργανισμού Χημικών Προϊόντων, για την τροποποίηση της οδηγίας 1999/45/EΚ και την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 67/548/EΟΚ του Συμβουλίου ώστε να προσαρμοστεί στον κανονισμό (EΚ) αριθ. …/2006 (REACH) {SEC(2006)924}

2003/0256(COD)2003/0257(COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251, παράγραφος 2, δεύτερο εδάφιο της συνθήκης EKσχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση και την αδειοδότηση των χημικών προϊόντων και για τους περιορισμούς που επιβάλλονται σε αυτά (REACH), για τη σύσταση ενός Ευρωπαϊκού Οργανισμού Χημικών Προϊόντων, για την τροποποίηση της οδηγίας 1999/45/EΚ και την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 67/548/EΟΚ του Συμβουλίου ώστε να προσαρμοστεί στον κανονισμό (EΚ) αριθ. …/2006 (REACH)

ΔΙΑΔΙΚΑΣΙΑ

Η πρόταση COM(2003) 644 τελικό[1] διαβιβάστηκαι στο Ευρωπαϊκό Κοινοβούλιο και το Συμβούλιο στις 3 Νοεμβρίου 2003 σύμφωνα με τις διαδικασίες συναπόφασης βάσει του άρθρου 95 της συνθήκης ΕΚ.Η Ευρωπαϊκή Οικονομική και Κοινωνική Επιτροπή γνωμοδότησε την 31.3.2004[2].

Η Επιτροπή των Περιφερειών γνωμοδότησε στις 23.2.2005[3].

Το Ευρωπαϊκό Κοινοβούλιο γνωμοδότησε κατά την πρώτη ανάγνωση στη σύνοδο της 17.11.2005 .

Το Συμβούλιο κατέληξε σε ομόφωνη πολιτική συμφωνία για κοινή θέση στις 13.12.2005. Το Συμβούλιο ενέκρινε την Κοινή θέση επισήμως στις 27.6.2006 .

ΣΤΟΧΟΣ ΤΟΥ ΚΑΝΟΝΙΣΜΟΥ ΚΑΙ ΤΗΣ ΟΔΗΓΙΑΣ

Στόχοι του κανονισμού REACH είναι να εξασφαλιστεί υψηλό επίπεδο προστασίας της υγείας και του περιβάλλοντος καθώς και ελεύθερη κυκλοφορία των ουσιών στην εσωτερική αγορά βελτιώνοντας παράλληλα την ανταγωνιστικότητα και την καινοτομία.

Στόχο της οδηγίας αποτελεί η τροποποίηση της οδηγίας 67/548/EΟΚ σύμφωνα με τις μεταβολές που επήλθαν στο υφιστάμενο καθεστώς διαχείρισης χημικών προϊόντων λόγω της καθιέρωσης του REACH.

ΣΧΟΛΙΑ ΤΗΣ ΕΠΙΤΡΟΠΗΣ

Γενικά σχόλια

Όταν απευθύνθηκε στο Κοινοβούλιο ακριβώς πριν από την πρώτη ανάγνωση του κανονισμού REACH, η Επιτροπή δήλωσε ότι μπορούσε να αποδεχθεί εν μέρει ή επί της αρχής 169 τροπολογίες από τις 430 που είχε προτείνει το Κοινοβούλιο κατά την πρώτη ανάγνωση[4].

Το περιοριστικό χρονοδιάγραμμα για την επίτευξη πολιτικής συμφωνίας είχε ως αποτέλεσμα η Επιτροπή να μην είναι σε θέση να τροποποιήσει επισήμως την πρότασή της λαμβάνοντας υπόψη την πρώτη ανάγνωση. Ωστόσο το Συμβούλιο πληροφορήθηκε τη θέση της Επιτροπής σε ό,τι αφορά τις τροπολογίες του Ευρωπαϊκού Κοινοβουλίου και κλήθηκε να λάβει υπόψη τις τροπολογίες του Κοινοβουλίου κατά την απόφασή του[5]. Στο στάδιο αυτό επήλθαν πολλές μεταβολές που αντανακλούσαν άμεσα τη θέση του Κοινοβουλίου.

Το Συμβούλιο κατέληξε σε ομόφωνη πολιτική συμφωνία και για τις δύο νομοθετικές πράξεις στις 13 Δεκεμβρίου 2005. Η συγκεκριμένη πολιτική συμφωνία αποτέλεσε το προϊόν εντατικών διαπραγματεύσεων επί μία διετία για ευρύ φάσμα θεμάτων που αφορούσαν το πεδίο εφαρμογής, την καταχώριση, και ειδικά το θέμα των χημικών προϊόντων σε μικρές ποσότητες, των ουσιών σε προϊόντα, της ανταλλαγής των δεδομένων, της αξιολόγησης, συμπεριλαμβανόμενου του αναβαθμισμένου ρόλου του προτεινόμενου νέου Οργανισμού Χημικών Προϊόντων καθώς και την αδειοδότηση και τον περιορισμό των επικίνδυνων ουσιών.

Το τελευταίο και πλέον δύσκολο θέμα στο Συμβούλιο αφορούσε ζητήματα αδειοδότησης των ουσιών που προκαλούν έντονο προβληματισμό και την υποκατάστασή τους. Στο τέλος όλα τα κράτη μέλη και η Επιτροπή υποστήριξαν την τελική συμβιβαστική πρόταση αφού θεώρησαν ότι εξασφαλίσθηκε η δέουσα ισορροπία μεταξύ όσων προβληματίζονταν επειδή θεωρούσαν ότι ήταν αναγκαίο να εξασφαλισθεί μεγαλύτερη ενθάρρυνση υπέρ της υποκατάστασης των επικινδύνων ουσιών και όσων ανησυχούσαν για τις επιπτώσεις στην ανταγωνιστικότητα και τις επενδύσεις στην Ευρώπη. Δύο από τα κύρια στοιχεία του συμβιβασμού ήταν: i) ότι οι αιτήσεις για την έκδοση αδειών θα πρέπει πάντα να περιλαμβάνουν ανάλυση πιθανών εναλλακτικών δυνατοτήτων εκ μέρους του καταχωρίζοντος και ii) για τις ουσίες που προκαλούν ιδιαίτερα έντονες ανησυχίες και για τις οποίες είναι αδύνατον να καθοριστούν ασφαλή όρια με τις ήδη υφιστάμενες μεθόδους, πρόβλεψη διενέργειας επανεξέτασης των εν λόγω μεθόδων εντός 12 μηνών από τη θέση ισχύος του κανονισμού βάσει των εργασιών των έργων εφαρμογής του REACH[6].

Το καθαρό αποτέλεσμα είναι ότι περίπου 90% των τροπολογιών του Ευρωπαϊκού Κοινοβουλίου για το REACH που η Επιτροπή μπορούσε να αποδεχθεί πλήρως, εν μέρει ή επί της αρχής ενσωματώθηκαν στην Κοινή θέση, χρησιμοποιώντας πανομοιότυπη ή παρεμφερή διατύπωση. Επιπλέον η πολιτική συμφωνία περιλάμβανε 43 τροπολογίες που η Επιτροπή δεν είχε δηλώσει ότι θα μπορούσε να αποδεχθεί. Επιπρόσθετα περιλήφθηκαν επίσης 38 από τις τροπολογίες για τις οποίες η Επιτροπή είχε επιφυλαχθεί να λάβει θέση, συμπεριλαμβανομένων 7 σχετικά με τους έμμονους οργανικούς ρύπους.

Κύριο στοιχείο των τροπολογιών του Κοινοβουλίου αποτελούσε μία σειρά συμβιβασμών για την καταχώριση και την προκαταχώριση, που η Επιτροπή δήλωσε ότι θα μπορούσε να υποστηρίξει ως προς όλες τις πτυχές της. Από τις 47 τροπολογίες που αποτελούσαν την εν λόγω δέσμη, 37 συμπεριλήφθηκαν επί της αρχής, εν μέρει ή πλήρως στην κοινή θέση. Το Κοινοβούλιο ενέκρινε άλλες συμβιβαστικές δέσμες τροπολογιών εκ των οποίων 96 περιλήφθηκαν στην κοινή θέση.

Η Επιτροπή χαιρετίζει την έγκριση της κοινής Θέσης στις 27 Ιουνίου 2006 θεωρώντας ότι ικανοποιεί τις επιδιώξεις της όσον αφορά τη θέσπιση συμφωνίας που να ανταποκρίνεται στους στόχους της Λισαβόνας σχετικά με την ανταγωνιστικότητα της ευρωπαϊκής βιομηχανίας και την ενθάρρυνση της καινοτομίας, με την οποία είναι δυνατόν να επιτευχθεί αξιοσημείωτη βελτίωση της υγείας και του περιβάλλοντος επ’ωφελεία των Ευρωπαίων πολιτών. Θεωρεί ότι ο κύριος στόχος της πρότασης REACH[7] διαφυλάχθηκε με την Κοινή θέση και ότι ως εκ τούτου μπορεί να την υποστηρίξει πλήρως όπως ανέφερε στο Συμβούλιο κατά την ειδική σύνοδο της 13ης Δεκεμβρίου 2005.

Συνοδευτικά προς την πολιτική συμφωνία και την κοινή θέση η Επιτροπή και τα κράτη μέλη προέβησαν σε σειρά σημαντικών δηλώσεων. Λαμβάνοντας υπόψη τη σημασία της αποδοτικότητας του Ευρωπαϊκού Οργανισμού Χημικών Προϊόντων και της ανάγκης να καταστεί επιχειρησιακός πριν να αρχίσουν να εφαρμόζονται καθοριστικής σημασίας διαδικασίες του REACH, το Συμβούλιο και η Επιτροπή προέβησαν σε κοινή δήλωση για τις δράσεις που είναι απαραίτητες σχετικά με τη συγκρότηση του Οργανισμού (στο Παράρτημα I). Στο συγκεκριμένο πλαίσιο η Επιτροπή δράττεται της ευκαιρίας να τονίσει την ανάγκη εξασφάλισης της δέουσας δημοσιονομικής υποστήριξης για την αντιμετώπιση των αυξανόμενων δαπανών που θα επωμιστεί ο Οργανισμός κυρίως λόγω της ιδιαίτερης αύξησης των εξουσιών και των αρμοδιοτήτων του καθώς και της απόφασης του Ευρωπαϊκού Συμβουλίου η έδρα του να είναι στο Ελσίνκι. Υπενθυμίζεται ότι κατά τα πρώτα τρία έτη ο Οργανισμός θα διαθέτει ελάχιστα έσοδα από τέλη καταχώρισης και ως εκ τούτου η εύρυθμη λειτουργία του θα εξαρτηθεί από τις επιδοτήσεις της Ευρωπαϊκής Ένωσης. Η Επιτροπή θα παράσχει τα σχετικά οικονομικά στοιχεία στην αρμόδια για τον προϋπολογισμό Αρχή.

Η Επιτροπή διατύπωσε επίσης δηλώσεις σχετικά με τα ειδικά παρασκευάσματα (συμπεριλαμβανομένων των κραμάτων), για την ελεύθερη διακίνηση προϊόντων (άρθρο 127 παράγραφος 2 του κανονισμού), και για το άρθρο 56 παράγραφος (στ) του κανονισμού (στο παράρτημα II).

Επιπλέον, η Δανία και η Σουηδία προέβησαν σε δύο δηλώσεις, από κοινού με το Λουξεμβούργο σε ό,τι αφορά την αδειοδότηση και από κοινού με τη Γερμανία σχετικά με το άρθρο 2 παράγραφος 2 του κανονισμού. Η Πολωνία και η Ιρλανδία προέβησαν σε κοινή δήλωση σχετικά με την αδειοδότηση. Η Πολωνία πραγματοποίησε δήλωση σχετικά με τις επιπτώσεις του REACH στην ανταγωνιστικότητα και η Γερμανία διατύπωσε δηλώσεις σχετικά με τα έσοδα που θα μπορούσαν να αποκομίσουν τα κράτη μέλη από εισφορές και σχετικά με την ανάγκη ενός γενικότερου διαλόγου της ασυλίας των ευρωπαϊκών οργανισμών.

Λεπτομερή σχόλια (REACH)

Κοινοβουλευτικές τροπολογίες που έγιναν δεκτές από την Επιτροπή και ενσωματώθηκαν πλήρως, εν μέρει ή επί της αρχής στην κοινή θέση

Κοινοβουλευτικές τροπολογίες που έγιναν δεκτές από την Επιτροπή πλήρως

Όσον αφορά τις αιτιολογικές σκέψεις:

Η τροπολογία 4 τονίζει τον συνολικό στόχο για χρήση των χημικών προϊόντων κατά τρόπο που να μην βλάπτουν την υγεία του ανθρώπου ή το περιβάλλον και περιλήφθηκε επί της αρχής στην αιτιολογική σκέψη 4.

Η τροπολογία 8 διευκρινίζει τον σκοπό της αδειοδότησης και περιλήφθηκε επί της αρχής στην αιτιολογική σκέψη 12.

Η τροπολογία 10 αποσαφηνίζει ότι οι πληροφορίες σχετικά με την εφαρμογή επιβάλλεται να είναι ευπρόσιτες, με στόχο ιδίως να διευκολυνθούν οι μικρομεσαίες επιχειρήσεις και περιλήφθηκε επί της αρχής στις αιτιολογικές σκέψεις 20 και 35.

Η τροπολογία 14 διευκρινίζει ότι ο Οργανισμός, δεδομένου ότι εξαρτάται από τις αρμόδιες αρχές των κρατών μελών, θα πρέπει να εξασφαλίζει την αξιολόγηση των χημικών ουσιών και περιλήφθηκε επί της αρχής στην αιτιολογική σκέψη 16.

Η τροπολογία 16 τονίζει ότι ο Οργανισμός επιβάλλεται να προωθήσει την ευρεία διεθνή συναίνεση σε ό,τι αφορά την κανονιστική ρύθμιση των χημικών προϊόντων και ότι θα πρέπει να ληφθούν δεόντως υπόψη τα υφιστάμενα και αναδυόμενα διεθνή πρότυπα και ενσωματώθηκε επί της αρχής στις αιτιολογικές σκέψεις 6, 43 και 97.

Η τροπολογία 19 με την οποία ευθυγραμμίζεται η αιτιολογική σκέψη για τις ουσίες σε προϊόντα με τις σαφέστερες και πιο εστιασμένες διατάξεις του διατακτικού του κειμένου περιλήφθηκε επί της αρχής στις αιτιολογικές σκέψεις αλλά το μέρος που αναφερόταν στην αδειοδότηση για τις ουσίες σε προϊόντα δεν περιελήφθη.

Η τροπολογία 26 που τονίζει τη σημασία που έχει για τη βιομηχανία η ανταλλαγή των πληροφοριών και προβλέπει τις δέουσες αποζημιώσεις, περιλήφθηκε πλήρως ως αιτιολογική σκέψη 47.

Η τροπολογία 39 αναφέρεται στη διαμόρφωση κοινοτικού κυλιόμενου σχεδίου δράσης για την αξιολόγηση των ουσιών και περιλήφθηκε επί της αρχής στην αιτιολογική σκέψη 60.

Η τροπολογία 40 διευκρινίζει ότι οι αποφάσεις συμφωνούνται στο πλαίσιο της επιτροπής των κρατών μελών του Οργανισμού και περιλήφθηκε πλήρως ως αιτιολογική σκέψη 61.

Η τροπολογία 41 που τονίζει το θέμα των ευπαθών πληθυσμών που επιβάλλεται να λαμβάνονται υπόψη όταν επιχειρείται η προστασία της υγείας του ανθρώπου, περιλήφθηκε επί της αρχής στην αιτιολογική σκέψη 63 αλλά δίχως το τμήμα που προέβλεπε ότι δεν εκδίδονται άδειες εφόσον υφίστανται υποκατάστατες ουσίες.

Η τροπολογία 50 αναφέρει ότι η εναρμονισμένη ταξινόμηση και σήμανση είναι δυνατόν να αναληφθεί για ευρύ φάσμα ουσιών και περιλήφθηκε επί της αρχής στην αιτιολογική σκέψη 103.

Η τροπολογία 53 επιβεβαιώνει ότι ισχύει η σύμβαση του Aarhus σε ό,τι αφορά την πρόσβαση στις πληροφορίες και περιλήφθηκε επί της αρχής στην αιτιολογική σκέψη 105, δίχως να ληφθεί υπόψη το τμήμα που αφορούσε τη διάθεση πληροφοριών στις γλώσσες των κρατών μελών.

Σχετικά με το διατακτικό:

Οι τροπολογίες 63 και 64 περιλήφθηκαν επί της αρχής στην Κοινή θέση με διατάξεις σχετικά με τη μείωση των τελών για τις μικρομεσαίες επιχειρήσεις (ΜΜΕ) σε όλες τις περιπτώσεις (Άρθρο 73 παράγραφος 3)), σχετικά με τα εθνικά γραφεία υποστήριξης (άρθρο 123), και σε ό,τι αφορά την εκ μέρους του Οργανισμού παροχή καθοδήγησης και εργαλείων ειδικά για τη διευκόλυνση των μικρομεσαίων επιχειρήσεων (άρθρο 76 παράγραφος 3 στοιχείο (γ)).

Οι τροπολογίες 74 και 983 για τις οποίες η Επιτροπή επιφυλάχθηκε να λάβει θέση περιλήφθηκαν στην Κοινή θέση διευκρινίζοντας ότι η έρευνα και η περαιτέρω ανάπτυξη αφορούν την ουσία “ υπό καθαρή μορφή, σε παρασκευάσματα και σε προϊόντα ”.

Η τροπολογία 79 περιλήφθηκε, με αποτέλεσμα να διατυπωθεί ο ορισμός των μικρομεσαίων επιχειρήσεων σύμφωνα με τις συστάσεις που είχαν εκφραστεί στην ανακοίνωση της Επιτροπής για το θέμα αυτό.

Η τροπολογία 81 περιλήφθηκε επί της αρχής με την αναφορά στο άρθρο 2 παράγραφος 9 της Κοινής Θέσης σε ορισμένους τίτλους που δεν ισχύουν για τα πολυμερή.

Η τροπολογία 117 διορθώνει συντακτικό σφάλμα αναφορικά με το άρθρο 27 παράγραφος 8 και περιλήφθηκε πλήρως στην Κοινή θέση.

Η τροπολογία 119 που διορθώνει συντακτικό σφάλμα σχετικά με το άρθρο 27 παράγραφος 8, περιλήφθηκε επίσης πλήρως στην Κοινή θέση.

Η τροπολογία 125 βάσει της οποίας διαγράφηκε η παράγραφος 4 του άρθρου 23 περιλήφθηκε πλήρως στην Κοινή θέση.

Η τροπολογία 128 , βάσει της οποίας διαγράφεται ο περιορισμός στα σπονδυλωτά ζώα περιλήφθηκε επί της αρχής στην Κοινή θέση.

Η τροπολογία 148 περιλήφθηκε πλήρως στην Κοινή θέση.

Η τροπολογία 258 σχετικά με το ρόλο που διαδραματίζει η επιτροπή των κρατών μελών του Οργανισμού κατά την αξιολόγηση υιοθετήθηκε εν μέρει στην Κοινή θέση.

Η τροπολογία 291 υιοθετείται στην πράξη δεδομένου ότι η έδρα του Οργανισμού θα είναι στο Ελσίνκι της Φινλανδίας.

Η τροπολογία 317 διορθώνει αναφορά στην πρόταση της Επιτροπής και περιλήφθηκε πλήρως.

Η τροπολογία 324, βάσει της οποίας εξαιρούνται από τις απαιτήσεις καταχώρισης τα μεταλλεύματα και τα συμπυκνώματα, εφόσον δεν έχουν τροποποιηθεί χημικά, περιλήφθηκε πλήρως στην Κοινή θέση.

η τροπολογία 367 βάσει της οποίας επιτρέπεται σε τρίτα μέρη να εκπροσωπούν τους δυνητικούς καταχωρίζοντες κατά την προκαταχώριση ελήφθη υπόψη επί της αρχής στην Κοινή θέση στο άρθρο 4.

Η αναθεωρημένη τροπολογία 369αναθ. βάσει της οποίας καθιερώνεται προθεσμία προκαταχώρισης μετά από 18 μήνες έγινε δεκτή επί της αρχής στην Κοινή θέση στο άρθρο 28 παράγραφος 2.

Η τροπολογία 371, σχετικά με τη δημοσίευση καταλόγου ουσιών μετά από την προκαταχώριση, περιλήφθηκε επί της αρχής στην Κοινή θέση.

Η τροπολογία 372 με την οποία άλλαξε ο ορισμός της σταδιακά εισαγόμενης ουσίας ενσωματώθηκε πλήρως στην Κοινή θέση.

Η τροπολογία 373 βάσει της οποίας απαιτείται η καταχώριση δυνητικών PBT και vPvBs εφόσον παράγονται ή εισάγονται σε ποσότητες που υπερβαίνουν τους 100 τόνους ετησίως, με τη μορφή ουσιών που έχουν ταξινομηθεί ως N: R50-53 ενσωματώθηκε πλήρως στην Κοινή θέση.

Η τροπολογία 375 που περιορίζει την απαίτηση για ορθές εργαστηριακές πρακτικές στις νέες εργαστηριακές δοκιμές σε σπονδυλωτά ζώα ενσωματώθηκε εν μέρει στην Κοινή θέση στο άρθρο 13 παράγραφος 3.

Η τροπολογία 376 με την οποία ορίζονται τα σενάρια έκθεσης ενσωματώθηκε επί της αρχής στην Κοινή θέση.

Η τροπολογία 377 με την οποία ορίζονται οι κατηγορίες χρήσης και έκδοσης ενσωματώθηκε ως προς την αρχή της στην Κοινή θέση.

Η τροπολογία 378 , που εγκρίθηκε με την τροπολογία 160 , και βάσει της οποίας απαιτείται οι περιγραφές του κινδύνου και οι αντίστοιχες σε κατηγορίες χρήσης και έκθεσης να περιλαμβάνονται σε παράρτημα του δελτίου δεδομένων ασφαλείας επιπλέον των σχετικών σεναρίων έκθεσης, ενσωματώθηκε ως προς την αρχή στην Κοινή θέση στο άρθρο 31 παράγραφος 7 μέσω του παραρτήματος I.

Η τροπολογία 380 βάσει της οποίας απαιτείται οι πληροφορίες για τις κατηγορίες χρήσης και έκθεσης να περιλαμβάνονται στον τεχνικό φάκελο ενσωματώθηκε επί της αρχής στην Κοινή θέση στο άρθρο 10 παράγραφος (α) (iii).

Η τροπολογία 381 βάσει της οποίας απαιτείται επιβεβαίωση ότι ο καταχωρίζων που υποβάλλει περιλήψεις μελετών ή αυτοδύναμες περιλήψεις μελετών είναι ο ιδιοκτήτης των εν λόγω μελετών ή έχει άδεια να αναφέρεται σε αυτές. Ενσωματώθηκε επί της αρχής στην Κοινή θέση.

Η τροπολογία 382 προβλέπει την κοινή υποβολή δεδομένων από πολλούς καταχωρίζοντες με δυνατότητες αυτοεξαίρεσης υπό την προϋπόθεση δέουσας αιτιολόγησης, την εκπροσώπηση από τρίτους, την εκπόνηση εκ μέρους του οργανισμού κατευθυντηρίων γραμμών για να διευκολύνεται η όλη διαδικασία και αναλογική εισφορά εκ μέρους κάθε καταχωρίζοντος. Η εν λόγω τροπολογία ενσωματώθηκε ως προς την αρχή της στην Κοινή θέση στα άρθρα 11, 4, 76 παράγραφος 2 εδάφιο στ) και 73.

Η τροπολογία 386 με την οποία επιχειρούνται μεταβολές στις απαιτήσεις σχετικά με την έρευνα και την ανάπτυξη προϊόντων και διαδικασιών παραγωγής, ενσωματώθηκε εν μέρει στην Κοινή θέση.

Η τροπολογία 387 περιγράφει λεπτομερώς τις περιορισμένες απαιτήσεις καταχώρισης για ουσίες για τις οποίες δεν έχει διαμορφωθεί προτεραιότητα και οι οποίες παράγονται σε ποσότητες 1-10 τόνων καθώς και τις αυξημένες απαιτήσεις σχετικά με τις ουσίες για τις οποίες έχουν διατυπωθεί προτεραιότητες στην ίδια κατηγορία. Η τροπολογία αυτή ενσωματώθηκε εν μέρει στην Κοινή θέση.

Η τροπολογία 395 διευκρινίζει ότι στις περιπτώσεις κατά τις οποίες μία ουσία που παράγεται σε ποσότητες 1-10 τόνων ενδέχεται να είναι έμμονη, βιοσυσσωρευόμενη και τοξική ή ιδιαζόντως έμμονη και βιοσυσσωρευόμενη, επιβάλλεται να αποτελέσει αντικείμενο περαιτέρω περιβαλλοντικών δοκιμών εάν δεν έχουν ληφθεί ή συσταθεί τα δέοντα μέτρα διαχείρισης του κινδύνου. Η συγκεκριμένη τροπολογία ενσωματώθηκε εν μέρει στην Κοινή θέση με τα παραρτήματα0 III και VII.

Οι τροπολογίες 65/ 462αναθ./ 463αναθ./ 464αναθ./ 465αναθ. ενσωματώθηκαν εν μέρει στο άρθρο 2 της Κοινής Θέσης στο οποίο συνοψίζεται σειρά εξαιρέσεων από τον κανονισμό.

Σε ό,τι αφορά τα παραρτήματα

Η τροπολογία 327 ενσωματώνεται στην Κοινή θέση στο καθοδηγητικό σημείωμα του Παραρτήματος IV όπου αναφέρεται ότι “ Όπου είναι δυνατόν, οι καταχωρίσεις θα πρέπει να υποβάλλονται από κοινού ”.

Η τροπολογία 388 με την οποία καθορίζονται κριτήρια για την καταχώριση ουσιών που παράγονται σε ποσότητες 1-10 τόνων στο παράρτημα 1β με πλήρεις πληροφορίες του παραρτήματος V ενσωματώθηκε ως προς την αρχή της στην Κοινή θέση στο παράρτημα III.

Η τροπολογία 389 βάσει της οποίας η Επιτροπή έχει την υποχρέωση να εγκρίνει κριτήρια για τις περιπτώσεις κατά τις οποίες επιτρέπεται να παραλείπονται τα κριτήρια που προβλέπονται στο παράρτημα IX εντός 18 μηνών, ενσωματώθηκε ως προς την αρχή στην Κοινή θέση. Το παράρτημα IV περιλαμβάνει κατηγορίες για τις πληροφορίες σχετικά με την έκθεση σε ουσίες, όπως προτείνει η τροπολογία 413 .

Οι μεταβολές και οι διευκρινίσεις που προβλέπονται για τις απαιτήσεις σχετικά με τις δοκιμασίες στο παράρτημα V, σύμφωνα με τις τροπολογίες 390, 391, 392, 394 και 396 συμπεριλήφθηκαν εν μέρει, ως προς την αρχή ή πλήρως στην Κοινή θέση.

Στο παράρτημα VI, οι τροπολογίες 397, 398, 399, 400, 401, 402, 403, 404, 405, 406, 407, 408, 409, 410, 411 μέχρι και 412 συμπεριλήφθηκαν όλες εν μέρει, επί της αρχής ή πλήρως στην Κοινή θέση.

Η τροπολογία 322 προσθέτει 43 καταχωρίσεις στο παράρτημα II (συμπεριλαμβανομένων πολλών ειδών φυτικών ελαίων, του πολτού κυτταρίνης, του σιδήρου, του οξυγόνου, των βιομηχανικών αερίων, του τερεβινθελαίου, των ευγενών αερίων, του φυσικού αερίου, του αργού πετρελαίου και του άνθρακα, κλπ,) και περιλήφθηκε εν μέρει στην Κοινή θέση στα παραρτήματα IV και V.

Τροπολογίες του Κοινοβουλίου που εγκρίθηκαν επί της αρχής από την Επιτροπή

Σε ό,τι αφορά τις αιτιολογικές σκέψεις

Η τροπολογία 11 με την οποία καθιερώνεται ‘υποχρέωση μέριμνας’ για τον παραγωγό, τους εισαγωγείς και τους μεταγενέστερους χρήστες ενσωματώθηκε ως προς την αρχή και εν μέρει στο άρθρο 1, όπως τροποποιήθηκε ώστε να αναφέρεται ότι οι χημικές ουσίες δεν θα επηρεάσουν αρνητικά την υγεία του ανθρώπου ή το περιβάλλον.

Η τροπολογία 18 διευκρινίζει τις υποχρεώσεις του καταχωρίζοντος και περιλήφθηκε εν μέρει στην αιτιολογική σκέψη 21.

Σε ό,τι αφορά το διατακτικό

Η τροπολογία 59 εγκρίθηκε σε συνδυασμό με την τροπολογία 419 για την οποία η Επιτροπή επιφυλάχθηκε να εκφράσει θέση, τονίζει ότι οι διατάξεις θα πρέπει να ευθυγραμμίζονται προς τις συμφωνίες διεθνούς εμπορίου, ιδίως στο πλαίσιο του ΠΟΕ και περιλήφθηκε ως προς την αρχή στην Κοινή θέση στην αιτιολογική σκέψη 3.

Η τροπολογία 67 καθιερώνει αναφορά, στον ορισμό των παρασκευασμάτων και στα μεταλλικά κράματα ως ειδικά παρασκευάσματα. Περιλήφθηκε στην Κοινή θέση ως προς την αρχή της στο παράρτημα I παράγραφος 0.11.

Η τροπολογία 68 με την οποία καθιερώνεται ο ορισμός για τα κράματα περιλήφθηκε πλήρως στην Κοινή θέση.

Η τροπολογία 83 με την οποία καθιερώνεται εξαίρεση για τις καταχωρίσεις ανακυκλωμένων ουσιών περιλήφθηκε επί της αρχής στην Κοινή θέση στο άρθρο 2 παράγραφος 7 εδάφιο δ).

Η τροπολογία 97 με την οποία καταργείται η απαίτηση για τους καταχωρίζοντες να αναφέρουν εάν τα δεδομένα που δεν αφορούν ζώα μπορούν να χρησιμοποιούνται από επόμενους καταχωρίζοντες, ενσωματώθηκε πλήρως στην Κοινή θέση.

Η τροπολογία 108 προβλέπει την αναθεώρηση και τη βελτίωση των μεθόδων δοκιμής και αποδίδει ιδιαίτερο ρόλο στο Ευρωπαϊκό Κέντρο Επικύρωσης Εναλλακτικών Μεθόδων σε ό,τι αφορά την ενημέρωση σχετικά με το κατά πόσο μία εναλλακτική μέθοδος δοκιμής έχει χαρακτηρισθεί ως έγκυρη και κατάλληλη να περιληφθεί στον κατάλογο των μεθόδων δοκιμής. Το περιεχόμενό της ενσωματώθηκε επί της αρχής στην Κοινή θέση στο άρθρο 13 παράγραφος 2 προβλέποντας ότι οι μέθοδοι δοκιμής πρέπει να αναθεωρούνται δεόντως ώστε να καθίστανται ακριβέστερες, να υποκαθιστούν τις ζωικές δοκιμές στις περιπτώσεις για τις οποίες το Ευρωπαϊκό Κέντρο Επικύρωσης Εναλλακτικών Μεθόδων καλείται να διαδραματίσει ρόλο.

Οι τροπολογίες 116 , 126 και 681 που επιτρέπουν τον ορισμό τρίτου ως εκπροσώπου για τις διαδικασίες βάσει του άρθρου 17 και του τίτλου III ενσωματώθηκαν επί της αρχής στην Κοινή θέση του άρθρου 4.

Η τροπολογία 123 καθιερώνει επίσημη τροποποίηση ώστε να λαμβάνονται υπόψη νέες διατάξεις σχετικά με την υποχρεωτική γνωστοποίηση όλων των δεδομένων και ενσωματώθηκε επί της αρχής στην Κοινή θέση.

Οι τροπολογίες 142 και 147 σχετικά με τη δημοσίευση καταλόγου ουσιών μετά από προκαταχώριση και σχετικά με τους συμμετέχοντες σε ΦΑΠΟ (Φόρουμ ανταλλαγής πληροφοριών για ουσίες) που επιδιώκουν να συμφωνήσουν σχετικά με την ερμηνεία των πληροφοριών, περιλήφθηκαν επί της αρχής στην Κοινή θέση.

Η τροπολογία 149 βάσει της οποίας διαγράφονται οι αναφορές στα σπονδυλωτά ζώα στο άρθρο 28 παράγραφος 1 περιλήφθηκε πλήρως στην Κοινή θέση.

Η τροπολογία 159 με την οποία διαγράφεται η υποχρέωση το Δελτίο Δεδομένων Ασφαλείας να παρέχεται εφόσον το ζητήσει ένας μεταγενέστερος χρήστης στην αντίστοιχη γλώσσα του κράτους μέλους ενσωματώθηκε πλήρως στο άρθρο 31 παράγραφος 5 της Κοινής Θέσης.

Η τροπολογία 171 αντανακλά τον αναβαθμισμένο ρόλο του Οργανισμού σε ό,τι αφορά την αξιολόγηση των φακέλων. Η εν λόγω τροπολογία ενσωματώθηκε επί της αρχής στην Κοινή θέση δεδομένου ότι ο Οργανισμός έχει πλέον την αρμοδιότητα για την αξιολόγηση των φακέλων.

Η τροπολογία 172 αποδίδει στον Οργανισμό την αρμοδιότητα για την αξιολόγηση των φακέλων και ενσωματώθηκε πλήρως στην Κοινή θέση. Οι τροπολογίες 183 , 184 , 186 , 187 , 190 , 191 , 202 έως και 742 , για τις οποίες η Επιτροπή επιφυλάχθηκε να εκφράσει θέση και οι οποίες αντανακλούν την αλλαγή του ρόλου του Οργανισμού σε ό,τι αφορά την αξιολόγηση των φακέλων, ενσωματώθηκαν επίσης πλήρως στην Κοινή θέση.

Η τροπολογία 175 αντανακλά τη μεταβολή του ρόλου του Οργανισμού προβλέποντας παράλληλα ότι για όλες τις ζωικές δοκιμές απαιτούνται προτάσεις δοκιμής. Η μεταβολή του ρόλου του Οργανισμού ενσωματώθηκε στην Κοινή θέση αλλά δεν ελήφθη υπόψη το δεύτερο μέρος.

Η τροπολογία 193 που επιβάλλει τη δημοσιοποίηση μέσω της ιστοσελίδας του Οργανισμού στο διαδίκτυο καταλόγου ιεράρχησης των προς αξιολόγηση ουσιών ενσωματώθηκε πλήρως στην Κοινή θέση στο άρθρο 43 παράγραφος 2.

Η τροπολογία 205 που αναφέρεται στις ενέργειες που αναλαμβάνει ο Οργανισμός μετά από την αξιολόγηση, ενσωματώθηκε εν μέρει στην Κοινή θέση.

Η τροπολογία 211 που προέβλεπε ότι ο Οργανισμός επιλέγει έναν από τους καταχωρίζοντες για τη διενέργεια περαιτέρω δοκιμών, ενσωματώθηκε ως προς την αρχή στην Κοινή θέση.

Η τροπολογία 213 που αναφερόταν στη δημοσίευση πληροφοριών εκ μέρους του Οργανισμού για τις διενεργηθείσες αξιολογήσεις στον δικτυακό τόπο του ενσωματώθηκε πλήρως στην Κοινή θέση.

Η τροπολογία 215 σχετικά με παράρτημα το οποίο να περιλαμβάνει τις υποψήφιες ουσίες για έκδοση αδείας ελήφθη υπόψη επί της αρχής στην Κοινή θέση στο άρθρο 58 παράγραφοι 1 και 10.

Η τροπολογία 217 με την οποία καταργείτο η υποχρέωση για μία ουσία να θεωρείται ότι προκαλεί παρόμοιο βαθμό ανησυχίας μόνον εφόσον έχει σοβαρές και μη αντιστρεπτές επιπτώσεις στους ανθρώπους και το περιβάλλον, ενσωματώθηκε εν μέρει στην Κοινή θέση.

Οι τροπολογίες 221 και 235 με τις οποίες καθορίζονται περίοδοι επανεξέτασης που να μην υπερβαίνουν τα 5 χρόνια για όλες τις χρήσεις, ενσωματώθηκε εν μέρει στην Κοινή θέση άρθρο 59 παράγραφος 8 βάσει του οποίου επιβάλλονται περίοδοι επανεξέτασης κατά περίπτωση για όλες τις άδειες.

Η τροπολογία 235 βάσει της οποίας απαιτείται οι άδειες να αποτελούν όλες αντικείμενο επανεξέτασης και να προϋποθέτουν την υποβολή σχεδίων υποκατάστασης ενώ παράλληλα ενδεχομένως να υπόκεινται και σε άλλους όρους, ενσωματώθηκε εν μέρει στην Κοινή θέση δεδομένου ότι κατέστη υποχρεωτική η ανάλυση των εναλλακτικών δυνατοτήτων ενώ παρέμειναν προαιρετικά τα σχέδια υποκατάστασης.

Η τροπολογία 259 σχετικά με το ρόλο που διαδραματίζει η Γραμματεία του Οργανισμού κατά την αξιολόγηση ενσωματώθηκε πλήρως στην Κοινή θέση.

Η τροπολογία 265 σχετικά με τη διαφάνεια της κλίμακας των τελών του Οργανισμού ενσωματώθηκε πλήρως στην Κοινή θέση δεδομένου ότι βάσει του άρθρου 73 τα τέλη καθορίζονται με κανονισμό της Επιτροπής.

Η τροπολογία 270 βάσει της οποίας επιτρέπεται να συνεδριάζει το Διοικητικό Συμβούλιο κατόπιν σχετικής αιτήσεως τουλάχιστον του 1/3 των μελών του ενσωματώθηκε πλήρως στην Κοινή θέση στο άρθρο 80 παράγραφος 1.

Η τροπολογία 293 που διευρύνει την εντολή του Οργανισμού ώστε να επιτρέπεται η ανάπτυξη σχέσεων και με τις οργανώσεις προστασίας των ζώων, ελήφθη υπόψη επί της αρχής στην Κοινή θέση.

Η τροπολογία 297 επιβάλλει στα κράτη μέλη να υποβάλουν έκθεση ανά πενταετία, αντί ανά δεκαετία, και ελήφθη πλήρως υπόψη στην Κοινή θέση.

Η τροπολογία 299 βάσει της οποίας προβλεπόταν η διαγραφή των λέξεων ‘μη εμπιστευτικός’ από το άρθρο 115 και βάσει της οποίας ο Οργανισμός έχει την υποχρέωση να δημοσιεύει πληροφορίες στην ιστοθέση του (στο δικτυακό του τόπο), ενσωματώθηκε πλήρως στην Κοινή θέση.

Η τροπολογία 301 βάσει της οποίας καταργούνταν ως επί το πλείστον οι επιχειρησιακές διαδικασίες που αφορούσαν τις αιτήσεις για περαιτέρω πληροφορίες δυνάμει του κανονισμού 1049/2001, ενσωματώθηκε εν μέρει στην Κοινή θέση.

Η τροπολογία 306 με την οποία διευκρινίζεται ότι η αρμόδια αρχή καλείται να προσφέρει συμβουλές στις ΜΜΕ όσον αφορά τον τρόπο με τον οποίο μπορούν να ανταποκριθούν στις υποχρεώσεις τους βάσει του REACH, ενσωματώθηκε επί της αρχής στην Κοινή θέση στο άρθρο 123.

Οι τροπολογίες 323 και 476 Aναθ. επί των οποίων η Επιτροπή επιφυλάχθηκε να τοποθετηθεί, και βάσει των οποίων προβλέπεται η διαγραφή των ορυκτών και των μεταλλευμάτων από τις ουσίες για τις οποίες προβλέπεται υποχρεωτική καταχώριση στο παράρτημα III, εφόσον είναι επικίνδυνα ή έχουν τροποποιηθεί χημικά, ενσωματώθηκαν εν μέρει στην κοινή θέση.

Τροπολογίες του Κοινοβουλίου που έγιναν δεκτές από την Επιτροπή επί της αρχής και εν μέρει

Η τροπολογία 88 που εγκρίθηκε σε συνδυασμό με την τροπολογία 357, για τις οποίες η Επιτροπή επιφυλάχθηκε να εκφράσει θέση, σχετικά με ουσίες σε προϊόντα, ελήφθη υπόψη επί της αρχής και εν μέρει στην Κοινή θέση.

Οι ίδιες τροπολογίες προσθέτουν επίσης μία εξαίρεση για τα καταχωριζόμενα συστατικά του καπνού που ελευθερώνονται από προϊόντα και αντικαθιστά την απαίτηση για κοινοποίηση της ουσίας εάν απελευθερώνεται από ένα προϊόν μη εσκεμμένα με απαίτηση κοινοποίησης των ουσιών που προκαλούν έντονες ανησυχίες στον Οργανισμό. Το τελευταίο μέρος ελήφθη υπόψη επί της αρχής στην Κοινή θέση στα άρθρα 7 παράγραφοι 2 και 3 ενώ το πρώτο μέρος δεν έγινε δεκτό.

Η τροπολογία 89 με την οποία προστίθενται οι από τρίτες χώρες παραγωγοί παρασκευασμάτων και προϊόντων σε όσους επιτρέπεται να ορίσουν ένα μόνον εκπρόσωπο, ενσωματώθηκε πλήρως στην κοινή θέση.

Η τροπολογία 104 με την οποία επιβάλλεται στον οργανισμό η υποχρέωση να καθορίζει προθεσμία για την υποβολή των πληροφοριών που απαιτούνται όταν μία ουσία προσεγγίσει το επόμενο ποσοτικό κατώφλι ενσωματώθηκε ως προς την αρχή στην κοινή θέση.

Η τροπολογία 131 που εγκρίθηκε από κοινού με την τροπολογία 384 διαγράφει τις διατάξεις του άρθρου 24 παράγραφος 5 και ενσωματώθηκε εν μέρει στην κοινή θέση.

Η τροπολογία 132 που επιτρέπει σε εκπρόσωπο τρίτου μέρους να ορίζεται για τους σκοπούς της προκαταχώρισης ελήφθη υπόψη επί της αρχής στην κοινή θέση στο άρθρο 4.

Η τροπολογία 157 βάσει της οποίας απαιτούνται SDS (δελτία δεδομένων ασφαλείας) για τα PBT και τα vPvBs ενσωματώθηκε πλήρως στην κοινή θέση με τα άρθρα 31 παράγραφος 1 στοιχείο β) και παράγραφος 3 εδάφιο β), όπως εξάλλου συνέβη και με την αλλαγή που έχει ως στόχο να κατοχυρώσει ότι τα SDS διατίθενται δωρεάν, που επίσης καλύπτεται στις τροπολογίες 158 και 161 , ενσωματώθηκε στο άρθρο 31 παράγραφος 8. Το μέρος που αφορούσε τα SDS για CMR καλυπτόταν ήδη με την πρόταση της Επιτροπής. Το μέρος που αφορούσε τα SDS για ουσίες που έχουν χαρακτηριστεί ως ‘προκαλούσες ισοδύναμες ανησυχίες‘, δεν ενσωματώθηκε στην Κοινή θέση, ωστόσο ενδέχεται να είναι απαραίτητο ένα SDS σε κάθε περίπτωση για την οποία ο αντίστοιχος κίνδυνος είναι ταξινομήσιμος.

Η τροπολογία 158 βάσει της οποίας απαιτείται τα SDS να διατίθενται δωρεάν ελήφθη πλήρως υπόψη στην Κοινή θέση.

Η τροπολογία 161 , που εγκρίθηκε μαζί με την τροπολογία 710 , σε ό,τι αφορά τη μεταβολή των προϋποθέσεων που πρέπει να τηρούνται ώστε να θεωρηθεί ότι ένα SDS επιβάλλεται να ενημερωθεί, ελήφθη εν μέρει υπόψη στην κοινή θέση.

Η τροπολογία 163 βάσει της οποίας προστίθενται οι φορείς διανομής σε όσους επιβάλλεται να διαβιβάζουν πληροφορίες στα επόμενα στάδια της αλυσίδας του εφοδιασμού, για ουσίες για τις οποίες δεν απαιτούνται SDS, εξασφαλίζοντας παράλληλα ότι οι σχετικές πληροφορίες διατίθενται δωρεάν και προβλέποντας αλλαγές σε ό,τι αφορά τους όρους υπό τους οποίους ανάλογες πληροφορίες απαιτούνται, ελήφθη εν μέρει υπόψη στην κοινή θέση.

Η τροπολογία 180 , βάσει της οποίας προβλέπεται η επιβολή προθεσμίας να μην υπερβαίνει τους 6 μήνες για τις απαιτούμενες πληροφορίες στο πλαίσιο του ελέγχου συμμόρφωσης και η οποία προβλέπει ότι ο αριθμός καταχώρισης αποσύρεται εάν η ως άνω προϋπόθεση δεν τηρηθεί, ελήφθη υπόψη επί της αρχής στην κοινή θέση στο άρθρο 40 παράγραφος 4 ως προς το μέρος της που αφορούσε την προθεσμία, ενώ το δεύτερο μέρος δεν ενσωματώθηκε.

Η τροπολογία 181 , βάσει της οποίας επιβάλλεται στον οργανισμό να καταρτίζει ετήσιο πρόγραμμα αξιολόγησης για τους φακέλους καταχώρισης με το οποίο να εξασφαλίζεται ότι εξετάζεται τουλάχιστον το 5% των φακέλων. ενσωματώθηκε στην κοινή θέση στο άρθρο 40 παράγραφος 5 ως προς το μέρος που αφορούσε την εξέταση τουλάχιστον του 5% των φακέλων.

Η τροπολογία 185 που αλλάζει την αναφορά στα ΚΜ σε αναφορά στον Οργανισμό στο άρθρο 42 παράγραφος 2 ενσωματώθηκε πλήρως στην κοινή θέση.

Η τροπολογία 192 και η τροπολογία 420 , επί των οποίων η Επιτροπή επιφυλάχθηκε να εκφράσει θέση, προσθέτει απαίτηση για ιεράρχηση των ουσιών που τελούν υπό αξιολόγηση συναρτήσει του κινδύνου και συστήματος αξιολόγησης του κινδύνου που θα βασίζεται στη σχέση δόσης/αποτελέσματος, ενώ παράλληλα διαγράφει την απαίτηση για τα κράτη μέλη να χρησιμοποιούν τα κριτήρια αυτά κατά την κατάρτιση των κυλιόμενων σχεδίων τους. Το πρώτο μέρος της τροπολογίας δεν περιλήφθηκε, ενώ το δεύτερο ενσωματώθηκε στην κοινή θέση στο πλαίσιο της γενικής ενίσχυσης του ρόλου που καλείται να διαδραματίσει ο Οργανισμός.

Η τροπολογία 195 και η τροπολογία 739 , επί των οποίων η Επιτροπή επιφυλάχθηκε να εκφράσει θέση, επιβάλλουν ο Οργανισμός να καταρτίζει κοινοτικό κυλιόμενο πρόγραμμα βάσει των κριτηρίων που περιλαμβάνονται στο άρθρο 43α και να υποβάλλει το σχέδιο αυτό στα κράτη μέλη. Τα κράτη μέλη δύνανται να διατυπώνουν σχόλια σχετικά με το πρόγραμμα ή να προτείνουν άλλες ουσίες γι’αυτό. Ο Οργανισμός θα είναι υπεύθυνος για τις αξιολογήσεις που διενεργούνται από τους εθνικούς φορείς που ορίζουν τα κράτη μέλη. Οι ως άνω τροπολογίες ενσωματώθηκαν πλήρως στην κοινή θέση με τα άρθρα 43 και 44 σε ό,τι αφορά την ευθύνη του Οργανισμού για την αξιολόγηση των ουσιών, τη σύνταξη του κυλιόμενου προγράμματος, την υποβολή του στα κράτη μέλη και τη διατύπωση σχολίων και προτάσεων για άλλες ουσίες εκ μέρους των κρατών μελών.

Η τροπολογία 196 επιφέρει αλλαγές σχετικά με το κοινοτικό κυλιόμενο πρόγραμμα και την ευθύνη του Οργανισμού. Η εν λόγω τροπολογία ενσωματώθηκε εν μέρει στην κοινή θέση.

Η τροπολογία 197 επιφέρει αλλαγές σχετικά με το κοινοτικό κυλιόμενο πρόγραμμα σε ό,τι αφορά τα σχόλια των κρατών μελών επί του σχεδίου του Οργανισμού. Η εν λόγω τροπολογία ενσωματώθηκε ως προς την αρχή στην κοινή θέση στο άρθρο 43 παράγραφος 2.

Η τροπολογία 199 επιφέρει μεταβολές σχετικά με το πότε ο Οργανισμός δημοσιεύει το οριστικό κυλιόμενο πρόγραμμα στον δικτυακό του τόπο λόγω της αλλαγής των ευθυνών. Η εν λόγω τροπολογία ενσωματώθηκε πλήρως στην κοινή θέση με το άρθρο 43 παράγραφος 2.

Η τροπολογία 201 επιτρέπει στα κράτη μέλη να κοινοποιούν στον Οργανισμό τις ουσίες για τις οποίες υποψιάζονται ότι συνεπάγονται κίνδυνο για την υγεία ή το περιβάλλον και παράλληλα προβλέπει ότι ο Οργανισμός δύναται να τις προσθέτει στο κυλιόμενο πρόγραμμα εφόσον συντρέχουν εν προκειμένω λόγοι. Η εν λόγω τροπολογία ενσωματώθηκε επί της αρχής στην κοινή θέση με το άρθρο 44 παράγραφος 5.

Η τροπολογία 203 αναφέρεται στους εθνικούς φορείς, έγινε δεκτή επί της αρχής εκ μέρους της Επιτροπής και ενσωματώθηκε εν μέρει στην κοινή θέση με το άρθρο 44 παράγραφος 1.

Οι τροπολογίες 207, 208 και 209 αφορούν μεταβολές της διαδικασίας για την επίτευξη συμφωνίας κατά τρόπο που να αντανακλώνται οι ευθύνες του Οργανισμού σε ό,τι αφορά την αξιολόγηση. Οι εν λόγω τροπολογίες ελήφθησαν πλήρως υπόψη στην κοινή θέση.

Οι τροπολογίες 236 και 359 , επί των οποίων η Επιτροπή επιφυλάχθηκε να τοποθετηθεί, και οι οποίες επιφέρουν περαιτέρω αλλαγές στην τροπολογία 235 , ενσωματώθηκαν εν μέρει στην κοινή θέση.

Η τροπολογία 285 επιφέρει αλλαγές που συνεπάγονται τη μεγαλύτερη ανεξαρτησία των μελών του διοικητικού συμβουλίου του Οργανισμού και έγινε δεκτή εν μέρει και επί της αρχής στην κοινή θέση με τα άρθρα 84 και 85.

Η τροπολογία 294 αναφέρει ότι ο εσωτερικός κανονισμός λειτουργίας του Οργανισμού και τα έγγραφα που σχετίζονται με τη διαδικασία αδειοδότησης δημοσιεύονται στο Διαδίκτυο και ενσωματώθηκε εν μέρει και επί της αρχής στο άρθρο 63.

Η τροπολογία 320 προσθέτει τον όρο ευάλωτοι πληθυσμοί και σειρά επιπλέον παραγόντων που επιβάλλεται να λαμβάνονται υπόψη κατά τον καθορισμό του DNEL (παράγωγο επίπεδο χωρίς επιπτώσεις) στην παράγραφο 1.4.1 του παραρτήματος I. Το πρώτο μέρος ενσωματώθηκε στην κοινή θέση.

Τροπολογίες που έγιναν δεκτές πλήρως, επί της αρχής ή εν μέρει από την Επιτροπή, αλλά δεν ενσωματώθηκαν στην κοινή θέση

Σε ό,τι αφορά τις αιτιολογικές σκέψεις:

Η Επιτροπή δήλωσε ότι μπορούσε να κάνει δεκτές τις τροπολογίες 34 και 36 επί της αρχής, οι οποίες δεν συμπεριλήφθηκαν τελικά στην κοινή θέση.

Σε ό,τι αφορά το διατακτικό του κειμένου:

Η τροπολογία 60 περιορίζει την ευθύνη των παραγωγών, των εισαγωγέων και των μετέπειτα χρηστών, ώστε να ισχύει εφόσον επικρατούν φυσιολογικές προβλεπόμενες συνθήκες. Η εν λόγω οδηγία έγινε δεκτή επί της αρχής από την Επιτροπή.

Η Επιτροπή δήλωσε ότι η τροπολογία 76 , η οποία διευκρινίζει ότι “ οι μη υποστηριζόμενες χρήσεις ” εκ μέρους μεταγενέστερων χρηστών θα πρέπει να αιτιολογούνται από τους φορείς ανεφοδιασμού με την παροχή επιστημονικώς τεκμηριωμένων επιχειρημάτων κατά της ασφάλειας της χρήσης αυτής, θα μπορούσε να γίνει δεκτή επί της αρχής και εν μέρει. Ωστόσο, η Επιτροπή θεωρεί ότι θα ήταν προτιμότερο να χρησιμοποιηθεί η έκφραση “ανεπιθύμητη χρήση” που ήδη χρησιμοποιείται στο SDS και στο παράρτημα VI, τμήμα 3.7.

Η Επιτροπή δήλωσε ότι θα μπορούσε να κάνει δεκτές επί της αρχής τις τροπολογίες 78 , 105 και 611 , ως προς το οποίο η Επιτροπή επιφυλάχθηκε να τοποθετηθεί, για την καθιέρωση της ιδέας ότι ο υπολογισμός του όγκου παραγωγής (εξαιρουμένων των νέων ουσιών και των περιπτώσεων για τις οποίες υφίστανται διαφορετικές προβλέψεις), θα πρέπει να είναι ο μέσος όρος των τριών προηγουμένων ημερολογιακών ετών κατά τη διάρκεια των οποίων η ουσία όντως παρήχθη από τον παραγωγό. Η εν λόγω τροπολογία δεν περιλαμβάνεται στην κοινή θέση.

Η τροπολογία 139 προβλέπει “ κατάλογο των χρήσεων που … [προτίθεται να υποστηρίξει] με την καταχώριση ” ο οποίος θα πρέπει να δημοσιεύεται από τον Οργανισμό μετά από την προκαταχώριση. Η Επιτροπή δήλωσε ότι θα μπορούσε να κάνει δεκτή επί της αρχής την εν λόγω τροπολογία εφόσον ανάλογες πληροφορίες θα είναι αποκλειστικά και μόνο προκαταρκτικές και οι φορείς του εφοδιασμού θα είναι σε θέση να προβούν στην επιλογή τους κατά τη στιγμή της καταχώρισης, αλλά τελικά η εν λόγω τροπολογία δεν περιλήφθηκε στην κοινή θέση.

Η τροπολογία 140 αποσκοπεί στην αποφυγή της επανάληψης δοκιμών σε ζώα, εξασφαλίζοντας ότι οι πληροφορίες που προέρχονται από πειράματα σε ζώα διαβιβάζονται άμεσα στον Οργανισμό. Η Επιτροπή δήλωσε ότι θα μπορούσε να δεχθεί την εν λόγω τροπολογία επί της αρχής.

Η τροπολογία 176 επιβάλλει ανοιχτή περίοδο διαβούλευσης 90 ημερών για όλες τις προτάσεις δοκιμών. Η Επιτροπή δήλωσε ότι θα μπορούσε να δεχθεί την εν λόγω τροπολογία επί της αρχής εφόσον η διαβούλευση περιορίζεται σε σχόλια σχετικά με τη διαθεσιμότητα δεδομένων που καθιστούν περιττές τις δοκιμές σε ζώα και εφόσον το αντίστοιχο χρονοδιάγραμμα ενδείκνυται για τη συγκεκριμένη ουσία ή για στενά συνδεδεμένες ουσίες.

Η τροπολογία 198 καταργεί τη διαδικασία για τις περιπτώσεις κατά τις οποίες 2 ή περισσότερα κράτη μέλη έχουν συμπεριλάβει ουσίες στα σχέδια των κυλιομένων προγραμμάτων τους. Η Επιτροπή δήλωσε ότι θα μπορούσε να κάνει δεκτή την εν λόγω τροπολογία επί της αρχής και εν μέρει.

Η Επιτροπή δήλωσε ότι θα μπορούσε να δεχθεί εν μέρει και επί της αρχής την τροπολογία 200 με την οποία καταργείται η απαίτηση για τις αρμόδιες αρχές να αξιολογούν τις ουσίες στα προγράμματά τους.

Η Επιτροπή δήλωσε ότι θα μπορούσε να κάνει δεκτή την τροπολογία 273 πλήρως. Η εν λόγω τροπολογία επιβάλλει να αποκαθιστά ο διευθυντής και να διατηρεί την επαφή με το Ευρωπαϊκό Κοινοβούλιο και να εξασφαλίζει τον τακτικό διάλογο με τις αντίστοιχες επιτροπές του συγκεκριμένου θεσμικού οργάνου. Η εν λόγω τροπολογία δεν περιλήφθηκε στην κοινή θέση.

Η Επιτροπή δήλωσε ότι θα μπορούσε να κάνει δεκτή επί της αρχής τις τροπολογίες 277 και 278 οι οποίες ενισχύουν το ρόλο του Ευρωπαϊκού Κοινοβουλίου κατά τη διαδικασία επιλογής Γενικού Διευθυντή. Οι εν λόγω τροπολογίες δεν περιλήφθηκαν στην κοινή θέση.

Η Επιτροπή δήλωσε ότι θα μπορούσε να κάνει δεκτή την τροπολογία 276 πλήρως. Η εν λόγω τροπολογία προβλέπει ότι, μετά από την έγκριση της γενικής έκθεσης και των προγραμμάτων εκ μέρους του Διοικητικού Συμβουλίου, ο Γενικός Διευθυντής διαβιβάζει τη Γενική Έκθεση και τα προγράμματα στο Ευρωπαϊκό Κοινοβούλιο, το Συμβούλιο, την Επιτροπή και τα κράτη μέλη, και μεριμνεί για τη δημοσίευσή τους. Η εν λόγω τροπολογία δεν περιλήφθηκε στην κοινή θέση.

Η Επιτροπή δήλωσε ότι θα μπορούσε να κάνει δεκτή την τροπολογία 292 πλήρως. Η εν λόγω τροπολογία προβλέπει ότι το προσωπικού του Οργανισμού διέπεται από τις διατάξεις του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων, σύμφωνα με τον κανονισμό (EΟΚ, Ευρατόμ, EΚΑΧ) αριθ. 259/68 του Συμβουλίου, όπως τροποποιήθηκε τελευταία με τον κανονισμό (EΚ, Ευρατόμ) αριθ. 723/2004 του Συμβουλίου . Η συγκεκριμένη τροπολογία δεν περιλήφθηκε στην κοινή θέση.

Η Επιτροπή δήλωσε ότι θα μπορούσε να αποδεχθεί πλήρως τις εξής τροπολογίες:

Η τροπολογία 368 απαιτεί κατά την προκαταχώριση πληροφορίες για τις προσδιοριζόμενες χρήσεις, ως ελάχιστη αρχική πληροφόρηση σχετικά με τις κατηγορίες χρήσης και έκθεσης και δεν περιλήφθηκε στην κοινή θέση.

Η τροπολογία 370 επιτρέπει στους προκαταχωρίζοντες που δεν πραγματοποιούν προκαταχωρίσεις εντός 18 μηνών να εξακολουθούν να βασίζονται στις προθεσμίες σταδιακής εφαρμογής όταν χρησιμοποιούν τους έξι επιπλέον μήνες που προβλέπονται με την τροπολογία 369/Αναθ. Η εν λόγω τροπολογία δεν ενσωματώθηκε στην κοινή θέση.

Η τροπολογία 374 με την οποία επιβάλλεται η καταχώριση πιθανών PBT και vPvBs που παράγονται ή εισάγονται σε ποσότητα τουλάχιστον ίση με 1 τόνο ετησίως, με τη μορφή ουσιών που ταξινομούνται ως R50-53 δεν ενσωματώθηκε στην κοινή θέση.

Η τροπολογία 379 βάσει της οποίας απαιτείται η ανταλλαγή των ζωικών και μη ζωικών δεδομένων με προαιρετική εξαίρεση που μπορεί να αξιολογηθεί από τον Οργανισμό εφόσον αυτό ζητηθεί δεν συμπεριλήφθηκε στην κοινή θέση.

Η Επιτροπή δήλωσε ότι θα μπορούσε να κάνει δεκτή την τροπολογία 383 βάσει της οποίας παρατείνεται η προστασία των δεδομένων σε 15 χρόνια και να κάνει δεκτή επί της αρχής την τροπολογία του Κοινοβουλίου 130 , η οποία αναφέρεται στην προστασία δεδομένων για 10 χρόνια. Το Συμβούλιο αποφάσισε να διατηρήσει την προστασία των δεδομένων για 10 χρόνια όπως είχε προτείνει η Επιτροπή.

Η τροπολογία 385 , βάσει της οποίας παρατεινόταν η περίοδος για την οποία οι προηγούμενοι καταχωρίζοντες πρέπει να κληθούν να παράσχουν δεδομένα από 10 σε 15 χρόνια στο άρθρο 25, παράγραφος 1, δεν ενσωματώθηκε στην κοινή θέση.

Η τροπολογία 393 διευκρινίζει ότι οι ουσίες που ενδέχεται να είναι καρκινογόνες και μεταλλαξιογόνες θα πρέπει να αποτελούν αντικείμενο των περαιτέρω απαραίτητων δοκιμών μεταλλαξιγένειας. Ανάλογες δοκιμές δεν χρειάζεται να γίνονται εφόσον έχουν ληφθεί τα δέοντα μέτρα διαχείρισης του κινδύνου και έχουν διατυπωθεί ανάλογες προς τούτο συστάσεις. Η εν λόγω τροπολογία δεν περιλήφθηκε στην κοινή θέση.

Η τροπολογία 399 με την οποία καθιερώνεται ως εναλλακτική δυνατότητα η πραγματοποίηση in vitro μελέτης μικροπυρήνα αντί της in vitro μελέτης κυτταρογένεσης δεν περιλήφθηκε στην κοινή θέση.

Η Επιτροπή δήλωσε ότι θα μπορούσε να κάνει δεκτές τις τροπολογίες 121, 186, 204, 220, 248, 286 έως και 300 επί της αρχής, που δεν ενσωματώθηκαν στην κοινή θέση.

Η Επιτροπή δήλωσε ότι μπορούσε να κάνει δεκτές τις τροπολογίες 194 και 290 επί της αρχής και εν μέρει, οι οποίες δεν περιλήφθηκαν στην κοινή θέση.

Κοινοβουλευτικές τροπολογίες που δεν έγιναν δεκτές από την Επιτροπή ή για τις οποίες η Επιτροπή επιφυλάχθηκε να εκφράσει θέση.

Κοινοβουλευτικές τροπολογίες που δεν έγιναν δεκτές από την Επιτροπή και ενσωματώθηκαν στην κοινή θέση.

Σε ό,τι αφορά τις αιτιολογικές σκέψεις

Η τροπολογία 3 προσθέτει στους στόχους του REACH τη διαφύλαξη της καινοτόμου δυναμικότητας και ανταγωνιστικότητας και διακηρύσσει την ανάγκη να εφαρμοστεί το REACH σύμφωνα με τους κανόνες της ΠΟΕ και περιλήφθηκε επί της αρχής στην αιτιολογική σκέψη 3.

Η τροπολογία 7 διευκρινίζει ότι ένας από τους λόγους της θέσπισης του REACH ήταν η αποτυχία της προστασίας της δημόσιας υγείας και του περιβάλλοντος και περιλήφθηκε επί της αρχής στην αιτιολογική σκέψη 9.

Η τροπολογία 22 δηλώνει ότι οι μικρομεσαίες επιχειρήσεις πρέπει να επικουρούνται ώστε να καταστεί δυνατή η συμμόρφωσή τους προς το REACH και περιλήφθηκε επί της αρχής στην αιτιολογική σκέψη 35.

Η τροπολογία 44 καλεί τον Οργανισμό να διαδραματίσει πρωταγωνιστικό ρόλο στον συντονισμό της επικοινωνίας σε ό,τι αφορά το REACH και περιλήφθηκε επί της αρχής στην αιτιολογική σκέψη 84.

Σε ό,τι αφορά το διατακτικό του κειμένου

Η τροπολογία 69, με την οποία αλλάζει ο ορισμός των πολυμερών, ενσωματώθηκε επί της αρχής στην κοινή θέση.

Η τροπολογία 99 , βάσει της οποίας ο καταχωρίζων δύναται να ζητήσει ορισμένα μέρη του φακέλου του να παραμείνουν εμπιστευτικά, ενσωματώθηκε επί της αρχής στην κοινή θέση στα άρθρα 9 παράγραφος α) εδάφιο (xi), 76 παράγραφος 2 εδάφιο δ) και 118 παράγραφος 2.

Η τροπολογία 134 , που εγκρίθηκε από κοινού με την 358 , και η τροπολογία 136, προβλέπουν κριτήρια επιμερισμού του κόστους για τις ουσίες που δεν καθιερώνονται σταδιακά και ελήφθησαν υπόψη επί της αρχής και εν μέρει στην κοινή θέση, στην οποία προβλέπεται ο δίκαιος επιμερισμός των δαπανών.

Η τροπολογία 137 , βάσει της οποίας διαγράφεται το άρθρο 26 παράγραφος 1 εδάφιο δ), ενσωματώθηκε πλήρως στην κοινή θέση.

Η τροπολογία 151 , βάσει της οποίας απαιτείται να παρεμποδίζεται κάθε καταχώριση από δυνητικό καταχωρίζοντα εάν δεν υφίσταται εκ μέρους του σχετική μελέτη, ενσωματώθηκε επί της αρχής στην κοινή θέση.

Η τροπολογία 153 βάσει της οποίας απαιτείται εάν ο ιδιοκτήτης μιας μελέτης δεν την έχει διαθέσει στον Οργανισμό, να μην έχει το δικαίωμα να προβαίνει σε καταχωρήσεις, ενσωματώθηκε ως προς την αρχή στο άρθρο 30 παράγραφος 3.

Η τροπολογία 154 , βάσει της οποίας διαγράφεται η αναφορά στα ‘σπονδυλωτά ζώα’ στο άρθρο 28 παράγραφος 2, ενσωματώθηκε πλήρως στην κοινή θέση.

Η τροπολογία 162 , βάσει της οποίας η Επιτροπή έχει την υποχρέωση να εκπονεί τεχνικές κατευθυντήριες γραμμές για τη θέσπιση ελάχιστων απαιτήσεων σχετικά με τα δελτία δεδομένων ασφαλείας (SDS), ενσωματώθηκε ως προς την αρχή στο άρθρο 76 παράγραφος 2 εδάφιο στ).

Η τροπολογία 164 βάσει της οποίας επιτρέπεται να διαβιβάζονται οι πληροφορίες που απαιτούνται βάσει του άρθρου 30 τόσο ηλεκτρονικά όσο και γραπτά ενσωματώθηκε πλήρως στην κοινή θέση.

Οι τροπολογίες 166 και 366 , επί των οποίων η Επιτροπή επιφυλάχθηκε να εκφράσει θέση, με τις οποίες ζητούνται πληροφορίες σχετικά με τις ουσίες στα προϊόντα, ενσωματώθηκαν ως προς την αρχή στην κοινή θέση με το άρθρο 32 παράγραφος 4.

Η τροπολογία 178 και η τροπολογία 729 , επί των οποίων η Επιτροπή επιφυλάχθηκε να εκφράσει θέση, και βάσει των οποίων αντικαθίσταται η αναφορά στην ‘Αρμόδια Αρχή’ από αναφορά στον ‘Οργανισμό’ στην εισαγωγή του άρθρου 39 παράγραφος 2 ενσωματώθηκαν εν μέρει στην κοινή θέση.

Η τροπολογία 174 , η οποία αναφέρει ότι όλες οι επικοινωνίες μεταξύ των καταχωριζόντων και του Οργανισμού θα είναι δυνατές σε οιαδήποτε γλώσσα επιλέγει ο αιτών, ελήφθη υπόψη επί της αρχής στην κοινή θέση στο άρθρο 103.

Η τροπολογία 179 και η τροπολογία 730 , επί των οποίων η Επιτροπή επιφυλάχθηκε να εκφράσει θέση, και βάσει των οποίων αντικαθίστανται οι αναφορές στην ‘Αρμόδια Αρχή’ από αναφορές στον ‘Οργανισμό’ και βάσει των οποίων απαιτείται ο Οργανισμός να διατυπώνει σχέδιο απόφασης εντός 12 μηνών από την ημερομηνία κατά την οποία μια ουσία ενσωματώνεται στο ετήσιο πρόγραμμα αξιολογήσεων το οποίο καλύπτει τουλάχιστον το 5% των φακέλων που έχουν παραληφθεί, ενσωματώθηκαν επί της αρχής στην κοινή θέση στα άρθρα 40 παράγραφος 3 και 40 παράγραφος 5.

Η τροπολογία 182 απαιτεί να υποβάλει ο Οργανισμός ετήσια έκθεση σχετικά με την αξιολόγηση των φακέλων συμπεριλαμβάνοντας συστάσεις για τους μελλοντικούς καταχωρίζοντες και ελήφθη υπόψη επί της αρχής στην κοινή θέση στο άρθρο 52.

Η τροπολογία 189 καθορίζει προθεσμία 2 ετών για την ικανοποίηση των απαιτήσεων σχετικά με τις πληροφορίες όσον αφορά την εξέταση των προτάσεων δοκιμής και ενσωματώθηκε εν μέρει στην κοινή θέση στο άρθρο 39 παράγραφος 2.

Η τροπολογία 206 αλλάζει τις αναφορές στα κράτη μέλη σε αναφορές στον Οργανισμό, με κάποιες άλλες συνακόλουθες μεταβολές, στο άρθρο 49 παράγραφος 1 και επιφέρει αλλαγές σχετικά με τη χρήση των εθνικών φορέων κατά την αξιολόγηση. Το πρώτο μέρος ενσωματώθηκε στην κοινή θέση.

Η τροπολογία 214 τροποποιεί τον στόχο της άδειας ώστε οι ουσίες που προκαλούν ιδιαίτερες ανησυχίες να αντικαθίστανται ενδεχομένως από υποκατάστατα και να εξασφαλίζεται ότι όταν δεν υφίστανται υποκατάστατα και τα κοινωνικοοικονομικά οφέλη είναι σημαντικότερα από τους κινδύνους, τότε η ουσία θα πρέπει να ελέγχεται, ενσωματώθηκε εν μέρει στην κοινή θέση στο άρθρο 54.

Η τροπολογία 216 διευκρινίζει ότι οι ουσίες στο παράρτημα XIIIα θα πρέπει να συμπεριλαμβάνονται υπό την επιφύλαξη των ήδη υφιστάμενων και μελλοντικών περιορισμών και ενσωματώθηκε εν μέρει και επί της αρχής στην κοινή θέση στο άρθρο 57.

Οι τροπολογίες 219 και 223 καθιερώνουν τεχνικές αλλαγές που αντανακλούν την έννοια της ύπαρξης δύο διαφορετικών παραρτημάτων βάσει του καθεστώτος αδειοδοτήσεων. Ελήφθησαν υπόψη επί της αρχής στην κοινή θέση στο άρθρο 58.

Η τροπολογία 226 επιτρέπει τους περιορισμούς ουσιών για τις οποίες έχουν εκδοθεί άδειες σε περίπτωση υποβολής νέων επιστημονικών πληροφοριών στον Οργανισμό και ελήφθη υπόψη επί της αρχής στην κοινή θέση στο άρθρο 57 παράγραφοι 5 και 6.

Η τροπολογία 227 , βάσει της οποίας διαγράφονται τα εδάφια δ), ε) και στ) από τον τίτλο του άρθρου 56, ενσωματώθηκε πλήρως στην κοινή θέση.

Η τροπολογία 229 τροποποιεί τη διαδικασία για την ένταξη ουσιών στο παράρτημα XIII(β) και εκχωρεί στην Επιτροπή την εξουσία να λαμβάνει αποφάσεις σε περιπτώσεις κατά τις οποίες δεν επιτυγχάνεται η προβλεπόμενη ειδική πλειοψηφία στην επιτροπή των κρατών μελών. Η εν λόγω τροπολογία ενσωματώθηκε ως προς την αρχή και εν μέρει στην κοινή θέση.

Η τροπολογία 237 τροποποιεί τη διαδικασία επανεξέτασης των αδειών ώστε να λαμβάνονται δεόντως υπόψη οι αλλαγές στο άρθρο 57 και ενσωματώθηκε εν μέρει στην κοινή θέση.

Η τροπολογία 241 επιβάλλει να αποτελούν η κοινωνικοοικονομική ανάλυση και η ανάλυση των υποκαταστάσεων πάντοτε μέρος της αίτησης για χορήγηση άδειας και ενσωματώθηκε εν μέρει στην κοινή θέση στο άρθρο 61 παράγραφος 4 εδάφιο ε).

Η τροπολογία 242 τροποποιεί τις διατάξεις για τις επόμενες αιτήσεις χορήγησης άδειας ώστε να ανταποκρίνονται στις αλλαγές που καθιερώνονται στο άρθρο 59 και ελήφθη υπόψη ως προς την αρχή στην κοινή θέση.

Η τροπολογία 243 που επιτρέπει η Κοινωνικοοικονομική Επιτροπή να ζητήσει ανάλυση των υποκαταστάσεων ενσωματώθηκε ως προς την αρχή στην κοινή θέση στο άρθρο 63 παράγραφος 3.

Η τροπολογία 247 που εγκρίθηκε μαζί με την τροπολογία 985 τροποποιεί το όριο του 1 τόνου για PPORD σε ποσότητα που είναι απαραίτητη για PPORD (για τους σκοπούς της έρευνας και της ανάπτυξης που είναι προσανατολισμένες στα προϊόντα και τις διαδικασίες) και ελήφθη εν μέρει και επί της αρχής υπόψη στην κοινή θέση.

Η τροπολογία 260 που εγκρίθηκε με τις τροπολογίες 261 και 796 και η τροπολογία 263 επιφέρουν σειρά συντακτικών και ουσιαστικών μεταβολών στην περιγραφή των καθηκόντων του Οργανισμού και ελήφθησαν υπόψη επί της αρχής στην κοινή θέση.

Η τροπολογία 266 , βάσει της οποίας απαιτείται η σύνταξη πολυετούς προγράμματος για την αξιολόγηση των ουσιών, ενσωματώθηκε επί της αρχής στην κοινή θέση στο άρθρο 77 παράλληλα με τις απαιτήσεις να συντάσσει το Διοικητικό Συμβούλιο πολυετές πρόγραμμα για τις εργασίες του Οργανισμού.

Η τροπολογία 304 διευκρινίζει ότι η εμπιστευτικότητα των πληροφοριών σχετικά με τη σχέση παραγωγού και μεταγενέστερων χρηστών καλύπτει και τις δύο κατευθύνσεις της αλυσίδας εφοδιασμού και όλους τους παράγοντες που εμπλέκονται εν προκειμένω. Η εν λόγω τροπολογία ενσωματώθηκε στην κοινή θέση.

Η τροπολογία 305 απαιτεί να συντάσσει ο Οργανισμός κατευθυντήριες γραμμές σχετικά με τον τρόπο με τον οποίο ενημερώνεται το ευρύτερο κοινό σε ό,τι αφορά τους κινδύνους που οφείλονται σε ουσίες. Η εν λόγω τροπολογία ενσωματώθηκε επί της αρχής στην κοινή θέση στο άρθρο 122.

Η τροπολογία 307 , που εγκρίθηκε με την τροπολογία 816 , υποχρεώνει τον Οργανισμό να συντάσσει κατευθυντήριες γραμμές σχετικά με τον τρόπο με τον οποίο τα κράτη μέλη θα διατηρούν σύστημα επισήμων ελέγχων και ελήφθη εν μέρει και επί της αρχής υπόψη στην κοινή θέση στο άρθρο 76 παράγραφος 4.

Η τροπολογία 309 , βάσει της οποίας επιτρέπεται στα κράτη μέλη να διατηρούν ή να καθιερώνουν αυστηρότερα μέτρα προστασίας των εργαζομένων, ενσωματώθηκε επί της αρχής στην κοινή θέση στο άρθρο 127 παράγραφος 2.

Η Επιτροπή υποστηρίζει πλήρως τις αλλαγές αυτές στην κοινή θέση.

Κοινοβουλευτικές τροπολογίες που δεν έγιναν δεκτές από την Επιτροπή και δεν ενσωματώθηκαν στην κοινή θέση.

Η Επιτροπή δεν έκανε δεκτές τις τροπολογίες 1 , 2 , 5 , 6 , 9 , 12 , 13 , 15 , 17 , 23 , 24 , 25 , 27 , 28 , 29 , 30 , 31 , 32 , 33 , 35 , 37 , 38 , 42 , 43 , 45 , 46 , 47 , 51 , 52 , 54 , 55 , 56 , 57 , 58 , 66, 70, 71, 75, 77, 80, 82, 90, 96, 106, 109, 110, 112, 113, 114, 118, 129, 135, 138, 143, 150, 155, 156, 168, 169, 170, 173, 177, 212, 218, 222, 224, 225, 228, 230, 231, 232, 233, 234, 238, 239, 240, 244, 245, 246, 251, 252, 253, 254, 255, 256, 257, 262, 264, 267, 269, 271, 272, 275, 279, 280, 281, 282, 283, 284, 287, 288, 289, 295, 296, 298, 311, 312, 313, 314, 315, 316, 318, 319, 320, 321, 328, 329, 337 και 351 και οι εν λόγω τροπολογίες δεν συμπεριλήφθηκαν στην κοινή θέση.

Κοινοβουλευτικές τροπολογίες επί των οποίων η Επιτροπή επιφυλάχθηκε να εκφράσει θέση και οι οποίες ενσωματώθηκαν στην κοινή θέση.

Σε ό,τι αφορά τις αιτιολογικές σκέψεις

Η τροπολογία 417 διευκρινίζει ότι το REACH θα πρέπει να ευθυγραμμίζεται με τις πρωτοβουλίες των SAICM, OΟΣΑ και ICCA με στόχο τη μείωση των δαπανών και περιλήφθηκε εν μέρει στις αιτιολογικές σκέψεις 6 και 97.

Η τροπολογία 363 καλεί τα κράτη μέλη να εγκρίνουν ειδική αρωγή προς τις μικρομεσαίες επιχειρήσεις σε ό,τι αφορά τη διενέργεια δοκιμών και ενσωματώθηκε επί της αρχής στην αιτιολογική σκέψη 8.

Σε ό,τι αφορά το διατακτικό του κειμένου

Η τροπολογία 362 , η οποία επιβάλλει στα κράτη μέλη να λαμβάνουν μέτρα για την υποστήριξη των επιχειρήσεων κατά την εφαρμογή του κανονισμού, ενσωματώθηκε επί της αρχής στο άρθρο 123 της κοινής Θέσης.

Η τροπολογία 418 , βάσει της οποίας απαιτείται να προάγει ο Οργανισμός τη διεθνή αποδοχή των προτύπων του REACH και να λαμβάνει πλήρως υπόψη τα υφιστάμενα πρότυπα που έχουν θεσπιστεί από άλλους διεθνείς Οργανισμούς, ελήφθη υπόψη επί της αρχής στην κοινή θέση με την αιτιολογική σκέψη 97.

Το πρώτο μέρος της τροπολογίας 436 , στο οποίο αναφέρεται η δυνατότητα να ενσωματωθούν οι ‘κατηγορίες χρήσης και έκθεσης’ στην προετοιμασία των αξιολογήσεων της έκθεσης, ελήφθη υπόψη στην κοινή θέση, ενώ το δεύτερο μέρος, βάσει του οποίου διευρύνεται σε τουλάχιστον 1 τόνο το κατώτερο όριο για τις προσδιοριζόμενες από τον παραγωγό ή εισαγωγέα χρήσεις, δεν συμπεριλήφθηκε.

Οι τροπολογίες 466Αναθ. και 467Αναθ. , που επιφέρουν μεταβολές στη θέση των εξαιρέσεων στο κείμενο, ελήφθησαν υπόψη εν μέρει και επί της αρχής στην κοινή θέση στο άρθρο 2 παράγραφοι 5 και 7.

Η τροπολογία 468Αναθ. , η οποία προσθέτει μια εξαίρεση στον κανονισμό, ελήφθη πλήρως υπόψη στην κοινή θέση.

Η τροπολογία 470Αναθ . , η οποία καταργεί αναφορά στην εξαίρεση των αποβλήτων από τον τίτλο των αδειών, ενσωματώθηκε στην κοινή θέση.

Το πρώτο μέρος της τροπολογίας 471Αναθ . , που προβλέπει τη μετακίνηση των εξαιρέσεων από τον τίτλο των αδειών στον τίτλο που αφορά το πεδίο εφαρμογής, ενσωματώθηκε στην κοινή θέση, ενώ το δεύτερο μέρος όχι.

Η τροπολογία 469Αναθ. , που καταργεί το άρθρο 8 για τα βιοκτόνα και τα προϊόντα φυτοπροστασίας που θεωρούνται ως καταχωρισμένα, ενσωματώθηκε εν μέρει στην κοινή θέση, ενώ οι τροπολογίες 566 , 567 , 568 , 571 , 572 και 573 και 574 που διατηρούν τις αντίστοιχες κοινοτικές διατάξεις για τους έμμονους οργανικούς ρύπους σύμφωνα με τον κανονισμό (EΚ) 850/2004/EΚ για την εφαρμογή της σύμβασης της Στοκχόλμης σχετικά με τους έμμονους οργανικούς ρύπους, ενσωματώθηκαν πλήρως στην κοινή θέση.

Η τροπολογία 569 που καταργεί το άρθρο 64 παράγραφος 2 ενσωματώθηκε πλήρως στην κοινή θέση.

Η τροπολογία 570 αναφέρει ότι οι διαδικασίες περιορισμού ισχύουν υπό την επιφύλαξη των διατάξεων του κανονισμού (EΚ) 850/2004/EΚ και ενσωματώθηκε ως προς την αρχή της στην κοινή θέση με το άρθρο 2 παράγραφος 2.

Η τροπολογία 719 , που προβλέπει ότι οι μεταγενέστεροι χρήστες δύνανται να υποβάλουν πληροφορίες άμεσα στον Οργανισμό ώστε να διευκολύνουν την προετοιμασία μιας καταχώρισης, ενσωματώθηκε επί της αρχής στο άρθρο 28 παράγραφος 6 της κοινής θέσης.

Η τροπολογία 733 , με την οποία αντικαθίστανται οι αναφορές στην ‘Αρμόδια Αρχή’ από αναφορές στον ‘Οργανισμό’ στο άρθρο 42 παράγραφος 3, ενσωματώθηκε πλήρως στην κοινή θέση.

Η τροπολογία 734 , που εγκρίθηκε μαζί με την τροπολογία 188 , προβλέπει ότι ο κατάλογος των φακέλων καταχώρισης των οποίων αξιολογήθηκαν οι προτάσεις δοκιμής ή των οποίων ελέγχθηκε η συμμόρφωση θα πρέπει να διατίθενται στα κράτη μέλη. Η εν λόγω τροπολογία ενσωματώθηκε πλήρως στην κοινή θέση με τα άρθρα 40 παράγραφος 2 και 41 παράγραφος 4.

Οι τροπολογίες 744 , 745 και 746 , που αντικαθιστούν τις αναφορές στην Αρμόδια Αρχή από αναφορές στον Οργανισμό και καθιερώνουν την έννοια της ‘οριστικής’ παύσης (της παραγωγής ή της εισαγωγής της ουσίας) στο άρθρο 48, ενσωματώθηκαν εν μέρει στην κοινή θέση.

Η τροπολογία 789 , βάσει της οποίας απαιτείται να δημοσιεύει ο Οργανισμός πάραυτα στον δικτυακό του τόπο ότι ένα κράτος μέλος ή η Επιτροπή προτίθενται να κινήσουν διαδικασία περιορισμού και να ενημερώνει τον καταχωρίσαντα την αντίστοιχη ουσία. Η συγκεκριμένη τροπολογία ενσωματώθηκε πλήρως στην κοινή θέση.

Η τροπολογία 801 , η οποία εγκρίθηκε από κοινού με την τροπολογία 274 , αποδίδει στον Γενικό Διευθυντή την ευθύνη για τη σύναψη συμβάσεων με τα εθνικά ινστιτούτα και την έγκριση των σχεδίων και των οριστικών κυλιόμενων προγραμμάτων αξιολόγησης των ουσιών. Οι εν λόγω τροπολογίες ελήφθησαν εν μέρει και επί της αρχής υπόψη στην κοινή θέση με το άρθρο 43.

Η τροπολογία 814 , η οποία καταργεί το άρθρο 116 παράγραφος 2 εδάφιο γ), ενσωματώθηκε πλήρως στην κοινή θέση η οποία εντούτοις, καθιερώνοντας νέα διάταξη στο άρθρο 117 παράγραφος 2, τονίζει τον εμπιστευτικό χαρακτήρα της ακριβούς ποσότητας.

Η τροπολογία 822 , η οποία αναφέρει ότι έως ότου αναλάβει τα καθήκοντά του ο Γενικός Διευθυντής του Οργανισμού, η Επιτροπή εξ ονόματος του Οργανισμού, και αξιοποιώντας τον προϋπολογισμό που προβλέπεται γι’αυτόν, έχει το δικαίωμα να ορίζει προσωπικό και να συνάπτει συμβάσεις, ενσωματώθηκε στο άρθρο 133 παράγραφος 2 της κοινής Θέσης.

Σε ό,τι αφορά τα παραρτήματα

Η τροπολογία 475Αναθ. η οποία προσθέτει εξαίρεση για τις καταχωρήσεις που αφορούν τον πολτό κυτταρίνης, το οξυγόνο, το νέο, το ήλιο και το ξένο, μεταξύ άλλων αλλαγών, ενσωματώθηκε εν μέρει στην κοινή θέση στα παραρτήματα IV και V.

Οι τροπολογίες 477Αναθ., 478Αναθ. και 660 που εξαιρούν πολλές ουσίες από τις διατάξεις περί καταχώρισης ενσωματώθηκαν εν μέρει στην κοινή θέση στο παράρτημα V.

Η τροπολογία 865 , η οποία αναφέρει στο παράρτημα XI ότι οι αξιολογήσεις χημικής ασφάλειας που εκτελούνται από μεταγενέστερους χρήστες θα πρέπει να γίνονται για τη χρήση τους και αποκλειστικά και μόνο για τις προσδιοριζόμενες χρήσεις που αφορούν ποσότητες τουλάχιστον ενός τόνου ετησίως, ενσωματώθηκε ως προς την αρχή στο άρθρο 36 της κοινής Θέσης.

Η Επιτροπή υποστηρίζει τις εν λόγω αλλαγές στην κοινή θέση και τις αντίστοιχες τροπολογίες.

Κοινοβουλευτικές τροπολογίες επί των οποίων η Επιτροπή επιφυλάχθηκε να εκφράσει θέση και οι οποίες δεν ενσωματώθηκαν στην κοινή θέση.

Η Επιτροπή επιφυλάχθηκε να εκφράσει θέση για τις τροπολογίες 416, 424, 361, 364, 479Αναθ., 352, 433, 434, 435, 673, 676, 584, 593, 594, 595, 596, 575Αναθ., 600, 549, 615, 422, 960, 365, 726, 795, 360, 1037, 472Αναθ., 473Αναθ., 808, 817, 818, 474Αναθ., 823, 831, 965, 966 έως και 743/1 και οι εν λόγω τροπολογίες δεν συμπεριλήφθηκαν στην κοινή θέση.

Η Επιτροπή απορρίπτει τις εν λόγω τροπολογίες.

Επιπλέον αλλαγές που επέφερε το Συμβούλιο στην τροποποιημένη πρόταση (REACH)

Το άρθρο 10 τροποποιήθηκε με την ενσωμάτωση απαίτησης για τους καταχωρίζοντες να αναφέρουν ποιες πληροφορίες έχουν εξεταστεί από αξιολογητή σε ό,τι αφορά την αξιολόγηση της ποιότητας.

Το άρθρο 40 τροποποιήθηκε κατά τρόπο που να επιτρέπεται η υποβολή πληροφοριών από οιοδήποτε τρίτο μέρος σχετικά με ουσίες οι οποίες συμπεριλαμβάνονται στον κατάλογο των προκαταχωρισθεισών ουσιών ώστε ο Οργανισμός να μπορεί να λαμβάνει αυτό το γεγονός υπόψη ιδίως κατά την επιλογή φακέλων και κατά τον έλεγχο της συμμόρφωσης.

Το άρθρο 59 τροποποιήθηκε κατά τρόπο που να διευκρινίζει τις αποκλειόμενες ενώσεις που ανταποκρίνονται στα κριτήρια του άρθρου 56 εδάφια (α), (β), (γ) και (στ), για τις οποίες δεν είναι δυνατόν να καθιερωθεί κατώτερο όριο σύμφωνα με το παράρτημα I, τμήμα 6.4, και τις ουσίες που ανταποκρίνονται στα κριτήρια του άρθρου 56 εδάφια (δ) και (ε) από τη δυνατότητα χορήγησης αδειών βάσει ‘κατάλληλου ελέγχου’.

Το άρθρο 117 τροποποιήθηκε ώστε να αντανακλά καλύτερα την εφαρμογή του κανονισμού (EΚ) αριθ. 1049/2001 και για να επιβληθεί στο Διοικητικό Συμβούλιο του Οργανισμού να υιοθετεί πρακτικές ρυθμίσεις για την εφαρμογή του. Ο κατάλογος που προηγουμένως αναφερόταν στις πληροφορίες που θεωρούνται πάντοτε εμπιστευτικές μετακινήθηκε στο άρθρο 117 και διευκρινίστηκε, ώστε να ευθυγραμμίζεται περισσότερο προς τη σύμβαση του Aarhus, ότι θεωρείται πως υπό φυσιολογικές συνθήκες υπονομεύουν την προστασία των εμπορικών συμφερόντων των εμπλεκομένων προσώπων.

Το άρθρο 118 χωρίστηκε σε πληροφορίες που δημοσιεύτηκαν στο διαδίκτυο και τα στοιχεία (βαθμό καθαρότητας, κατηγορία ποσότητας στην οποία είχε καταχωρισθεί η ουσία, συνόψεις μελετών και αναλυτικές συνόψεις μελετών) για τα οποία οι καταχωρίζοντες θα είναι σε θέση να αναφέρουν ότι είναι εμπιστευτικές και να παρέχουν αντίστοιχη αιτιολόγηση την οποία θα αξιολογεί ο Οργανισμός.

Το άρθρο 123 τροποποιήθηκε ώστε να απαιτείται η υποβολή πληροφοριών εκ μέρους των αρμοδίων αρχών για τις καταχωριζόμενες ουσίες σύμφωνα με το άρθρο 11 παράγραφος 1 στις περιπτώσεις κατά τις οποίες οι αντίστοιχοι φάκελοι δεν περιέχουν τις πλήρεις πληροφορίες που προβλέπονται στο παράρτημα V, και ιδιαίτερα στις περιπτώσεις κατά τις οποίες οι δραστηριότητες παρακολούθησης και επιβολής είχαν σαν αποτέλεσμα να εντοπισθεί υποψία κινδύνου.

Το άρθρο 137 τροποποιήθηκε ώστε να περιλαμβάνει το παράρτημα Ι στον κατάλογο των παραρτημάτων που θα πρέπει να επανεξετάζονται από την Επιτροπή εντός 12 μηνών από την ημερομηνία θέσης σε ισχύ του κανονισμού, με στόχο την πρόταση τροπολογιών για την καθιέρωση καταλλήλων επιπέδων ελέγχου σε ό,τι αφορά τις καρκινογόνες και μεταλλαξιογόνες ουσίες για τις οποίες δεν υφίστανται κατώτερα όρια.

Τα παραρτήματα I και XV τροποποιήθηκαν ώστε να βελτιωθεί η σαφήνεια, η συνέπεια και η εφαρμοσιμότητά τους.

Η Επιτροπή υποστήριξε τις εν λόγω αλλαγές.

Λεπτομερή σχόλια (Οδηγία)

Κοινοβουλευτικές τροπολογίες που δεν έγιναν δεκτές από την Επιτροπή ή για τις οποίες επιφυλάχθηκε να εκφράσει θέση.

Η Επιτροπή δεν έκανε δεκτές τις τροπολογίες 1 , 2 , 3 , 4 και οι τροπολογίες αυτές δεν συμπεριλήφθηκαν στην κοινή θέση.

Επιπλέον αλλαγές που επέφερε το Συμβούλιο στην τροποποιημένη πρόταση (REACH)

Το άρθρο 3 τροποποιήθηκε ώστε να ευθυγραμμιστεί η κατάργηση των αντιστοίχων άρθρων της πράξης 67/548/EΟΚ προς τις μεταβατικές ρυθμίσεις του τίτλου XIV του REACH.

ΣΥΜΠΕΡΑΣΜΑ

Κατά την αξιολόγηση στο πλαίσιο της Πρώτης Ανάγνωσης του Κοινοβουλίου και της Κοινής Θέσης του Συμβουλίου για το REACH, η Επιτροπή έλαβε υπόψη την ουσιαστική σύγκλιση των θέσεων των δύο θεσμικών οργάνων που λαμβάνουν μέρος στη συγκεκριμένη διαδικασία λήψης αποφάσεων σε ό,τι αφορά τα κύρια στοιχεία της ως άνω πρότασης. Επιπλέον, υφίσταται η ανάγκη να ολοκληρωθεί αυτός ο δύσκολος διάλογος σχετικά με το REACH για τον οποίο η Επιτροπή θεωρεί ότι κατέστη δυνατό να επιτευχθεί κατάλληλη ισορροπία.

Η ως άνω ισορροπία καλύπτει ειδικά τις αναμφίβολα θεωρούμενες ως τις πλέον δύσκολες και καθοριστικής σημασίας πτυχές του REACH, ήτοι την καταχώριση και την αδειοδότηση αντιστοίχως μειώνοντας τις οικονομικές επιπτώσεις της καταχώρισης ουσιών σε χαμηλές ποσότητες και αυξάνοντας το ρόλο της υποκατάστασης κατά τη χορήγηση αδειών. Η Επιτροπή θεωρεί ότι το Συμβούλιο επέτυχε ορθή ισορροπία σε αυτούς τους δύο τομείς που δεν θα πρέπει να διαταραχθεί.

Για άλλα σημαντικά θέματα όπως το πεδίο εφαρμογής, το Συμβούλιο αντιμετώπισε τους προβληματισμούς του Κοινοβουλίου προβλέποντας βελτιωμένες εξαιρέσεις από την καταχώριση και απαιτώντας την επανεξέταση των παραρτημάτων που διέπουν ανάλογες εξαιρέσεις εντός 12 μηνών από την έναρξη ισχύος του κανονισμού. Σε ό,τι αφορά την αξιολόγηση, το Συμβούλιο υιοθέτησε ανάλογη γραμμή προς εκείνη του Κοινοβουλίου αυξάνοντας ουσιαστικά τον ρόλο που καλείται να διαδραματίσει ο Οργανισμός. Η Επιτροπή θεωρεί ότι η προσέγγιση του Συμβουλίου σε ό,τι αφορά την πρόσβαση στις πληροφορίες και τον εμπιστευτικό χαρακτήρα τους είναι επίσης σύμφωνη προς τις προθέσεις του Κοινοβουλίου και επιτυγχάνει την ορθή εν προκειμένω ισορροπία.

Κατά την αξιολόγηση της κοινής θέσης για την οδηγία, η Επιτροπή έλαβε υπόψη ότι απέρριψε τις τροπολογίες του Ευρωπαϊκού Κοινοβουλίου για την κοινή αυτή θέση καθώς και τις αλλαγές που επιχειρήθηκαν με στόχο να ευθυγραμμιστούν οι μεταβατικές ρυθμίσεις προς τις ρυθμίσεις του REACH. Η Επιτροπή υποστηρίζει πλήρως την κοινή θέση για τον κανονισμό του REACH επειδή θεωρεί ότι αποτελεί εύλογη βάση για την επίτευξη συμφωνίας όσον αφορά την εν λόγω καθοριστικής σημασίας νομοθετική πράξη. Η Επιτροπή καλεί το Κοινοβούλιο και το Συμβούλιο να διευκολύνουν την έγκαιρη έκδοση του κανονισμού και της οδηγίας ώστε να δοθεί η δυνατότητα στα κράτη μέλη, την Επιτροπή και τις εμπλεκόμενες επιχειρήσεις να εστιάσουν τις προσπάθειές τους στις ουσιαστικές προκλήσεις της προετοιμασίας και της εφαρμογής των απαιτήσεων.

ΠΑΡΑΡΤΗΜΑ I

Κοινή δήλωση της Επιτροπής και του Συμβουλίου σχετικά με τον Οργανισμό

“Το Συμβούλιο και η Επιτροπή σημειώνουν τον καθοριστικό ρόλο του Ευρωπαϊκού Οργανισμού Χημικών Προϊόντων σε ό,τι αφορά την εφαρμογή του επικείμενου κανονισμού REACH. Αναγνωρίζουν επίσης ότι ο Οργανισμός θα πρέπει να καταστεί επιχειρησιακός πριν αρχίσει η εφαρμογή των κύριων διαδικασιών του REACH όπως η καταχώριση και η χορήγηση αδειών.

Το Συμβούλιο χαιρετίζει την προπαρασκευαστική εργασία της Επιτροπής σε ό,τι αφορά την υποστήριξη της συγκρότησης του Οργανισμού. Αναγνωρίζει την επιθυμία της Επιτροπής να υπάρξει δέσμευση εκ μέρους των κρατών μελών σχετικά με την ανάληψη των απαραίτητων ενεργειών για τη συγκρότηση του Οργανισμού καθώς και υπέρ του να καταστεί αυτός επιχειρησιακός εντός 12 μηνών από την ημερομηνία κατά την οποία έχει τεθεί σε ισχύ το REACH.

Η Επιτροπή ενημέρωσε τα κράτη μέλη ότι το προαναφερόμενο χρονοδιάγραμμα θα είναι δυνατόν να τηρηθεί μόνο εφόσον το Συμβούλιο, τα κράτη μέλη και η Επιτροπή προβούν στις κάτωθι ενέργειες:

α. ορίσουν τα μέλη του Διοικητικού Συμβουλίου μόλις επιτευχθεί πολιτική συμφωνία όσον αφορά τη σύνθεση του Διοικητικού Συμβουλίου, μεταξύ των συννομοθετούντων,

β. ανακοινώσουν τα μέλη των μελλοντικών μελών του Διοικητικού Συμβουλίου μετά από την τελική απόφαση για το REACH αλλά πριν να τεθεί σε ισχύ και να προβούν στον επίσημο ορισμό αμέσως μετά από την ημερομηνία κατά την οποία θα τεθεί σε ισχύ το REACH,

γ. εξασφαλίσουν ότι τα οριζόμενα μέλη του Διοικητικού Συμβουλίου συμφωνούν να πραγματοποιηθούν 4 συνεδριάσεις του Διοικητικού Συμβουλίου κατά τους πρώτους 3 μήνες μετά την έναρξη ισχύος·

δ. συμφωνήσουν ότι το Διοικητικό Συμβούλιο επιβάλλεται να ορίσει Γενικό Διευθυντή και υπόλογο λογιστή εντός των εν λόγω 3 μηνών,

ε. ανακοινώσουν στην Επιτροπή τα ονόματα των μελλοντικών μελών της επιτροπής που συγκροτείται δυνάμει του άρθρου 130 του REACH μετά τη λήψη της τελικής απόφασης για το REACH και προβούν στον αντίστοιχο επίσημο ορισμό τους κατά την ημερομηνία θέσης σε ισχύ του REACH,

στ. αναφερθούν ήδη σε αρχικό στάδιο στους υποψηφίους για την επιτροπή των κρατών μελών, την επιτροπή αξιολόγησης του κινδύνου, την επιτροπή κοινωνικοοικονομικής ανάλυσης και το Forum.

Από την πλευρά της, η Επιτροπή θα καταβάλει κάθε δυνατή προσπάθεια ώστε να διεκπεραιώσει τις κάτωθι δραστηριότητες το ταχύτερο δυνατό:

α. ορισμός του προσωρινού Διευθυντή, αποκλειστικά με διοικητικές αρμοδιότητες·

β. δημοσίευση των κενών θέσεων και προπαρασκευή καταλόγου προεπιλεγμένων υποψηφίων για τη θέση του Γενικού Διευθυντή και του Υπολόγου κατά το εξάμηνο μεταξύ της τελικής απόφασης για το REACH και το EIF (ΕΤΑΕ – Ευρωπαϊκό Ταμείο Επενδύσεων)

γ. να δημοσιεύσει τις κενές θέσεις και να προετοιμάσει κατάλογο προεπιλεγμένων υποψηφίων για το συμβούλιο προσφυγών, εντός 6 μηνών μετά τη λήψη της απόφασης σχετικά με τις αντίστοιχες απαιτήσεις εκ μέρους της επιτροπής επιτροπολογίας

δ. να προ-εκλέξει υποψηφίους έκτακτους υπαλλήλους για τον Οργανισμό, δεδομένου ότι ένας προσωρινός διευθυντής μπορεί εν συνεχεία να διοργανώσει την επιλογή για την εκπόνηση εφεδρικών καταλόγων υποψηφίων· οι εν λόγω κατάλογοι επιβάλλεται να είναι διαθέσιμοι 6 μήνες μετά την έναρξη ισχύος·

ε. να διαθέσει προσωπικό τουλάχιστον για 10 εξεταστικές επιτροπές·

στ. να προσλάβει και να εκπαιδεύσει προσωρινό προσωπικό, συμπεριλαμβανομένων των αποσπασμένων και των συμβασιούχων υπαλλήλων του 2006, οι οποίοι να αποτελέσουν την αρχική ομάδα και τη Γραμματεία του Διοικητικού Συμβουλίου και να αναλάβουν τη διεκπεραίωση των υπόλοιπων απαραιτήτων επιχειρησιακών καθηκόντων του Οργανισμού κατά το στάδιο της εφαρμογής·

ζ. να εξασφαλίσει την εκπόνηση της δέουσας νομοθεσίας εφαρμογής, ώστε να εξασφαλιστεί η λειτουργία του Οργανισμού σε ό,τι αφορά τα τέλη καταχώρισης και τα προσόντα των μελών του Διοικητικού Συμβουλίου·

η. να εξασφαλίσει την εκπόνηση σχεδίου κανόνων και διαδικασιών εφαρμογής για τον Οργανισμό, σε ό,τι αφορά το προσωπικό, τη χρηματοδότηση, τα τέλη, το συμβούλιο προσφυγών, την εσωτερική λειτουργία κλπ, πριν παραδοθούν στον Οργανισμό κατά το στάδιο της εφαρμογής·

θ. να εξασφαλίσει τη διαθεσιμότητα των απαραίτητων υποδομών, συμπεριλαμβανομένων των συστημάτων πληροφορικής και των αντιστοίχων λογισμικών·

ι. μετά την τελική απόφαση σχετικά με τον κανονισμό, να εξασφαλίσει τις απαραίτητες προσαρμογές στα συστήματα πληροφορικής και να προετοιμάσει σχέδια για τα έγγραφα τεχνικής καθοδήγησης.

Κατά συνέπεια, το Συμβούλιο και η Επιτροπή επαναδιακηρύσσουν τη δέσμευσή τους για την ανάληψη των ως άνω δράσεων, βάσει των ευθυνών και του ρόλου που καλούνται να διαδραματίσουν για την έγκαιρη συγκρότηση του Οργανισμού.”

ΠΑΡΑΡΤΗΜΑ II

Δήλωση της Επιτροπής όσον αφορά τα ειδικά παρασκευάσματα (συμπεριλαμβανομένων των κραμάτων)

"Η Επιτροπή, σε στενή συνεργασία με τους αντίστοιχους βιομηχανικούς κλάδους, τα κράτη μέλη και άλλους εμπλεκόμενους παράγοντες, θα χαράξει κατευθύνσεις για να τηρηθούν οι απαιτήσεις που απορρέουν από το REACH σε ό,τι αφορά τα παρασκευάσματα (ιδίως μάλιστα τα δελτία δεδομένων ασφαλείας στα οποία αναφέρονται σενάρια έκθεσης) συμπεριλαμβανομένης της αξιολόγησης των ουσιών που ενσωματώνονται σε ειδικά παρασκευάσματα – όπως για παράδειγμα μέταλλα που ενσωματώνονται σε κράματα. Κατά την ανάπτυξη της εν λόγω δραστηριότητας, η Επιτροπή θα λάβει πλήρως υπόψη το έργο που θα έχει επιτελεστεί στο πλαίσιο των έργων εφαρμογής του REACH (ΕΕR) και θα περιλαμβάνει την δέουσα καθοδήγηση για το θέμα αυτό στη συνολική δέσμη χάραξης κατευθύνσεων για το REACH. Οι κατευθύνσεις θα πρέπει να είναι διαθέσιμες πριν αρχίσει να εφαρμόζεται επιχειρησιακά ο κανονισμός."

Δήλωση της Επιτροπής σχετικά με την ελεύθερη κυκλοφορία (άρθρο 125 παράγραφος 2)

"Ο κανονισμός εναρμονίζει πλήρως τις προϋποθέσεις υπό τις οποίες παράγονται, διοχετεύονται στην αγορά και χρησιμοποιούνται οι ουσίες που καλύπτει όσον αφορά τα σημεία τα οποία προβλέπει. Σχετικά με τα εν λόγω σημεία, η τήρηση των νομοθετικών διατάξεων σε ό,τι αφορά την παραγωγή, τη διάθεση στην αγορά και τη φύση των ουσιών θα πρέπει να εξετάζεται αποκλειστικά και μόνο με γνώμονα τα κριτήρια που ορίζονται στον κανονισμό. Ως εκ τούτου, οι εθνικές αρχές θα επιτρέπεται στο μέλλον να περιορίζουν ή να παρεμποδίζουν ανάλογες διαδικασίες μόνο:

• με μέτρα που εγκρίνονται βάσει του άρθρου 95 παράγραφοι 4 έως 6,

• με μέτρα τα οποία εγκρίνονται βάσει του άρθρου 126 του κανονισμού."

Δήλωση της Επιτροπής για το άρθρο 54 εδάφιο (στ)

" Η Επιτροπή, σε στενή συνεργασία με τη βιομηχανία, τα κράτη μέλη και άλλους εμπλεκόμενους παράγοντες, θα χαράξει κατευθύνσεις ώστε να διευκρινιστεί κατά ποίο τρόπο θα πρέπει να εφαρμοστεί το άρθρο 54 εδάφιο (στ), που αφορά ουσίες που προκαλούν ανάλογο προβληματισμό με τις αναφερόμενες στο άρθρο 54 παράγραφοι (α) έως (ε). Εν προκειμένω, η Επιτροπή θα λάβει δεόντως υπόψη το έργο που θα επιτελεστεί στο πλαίσιο των έργων εφαρμογής του REACH (ΕΕR)."

[1] ΕΕ C 96 της 21.04.2004, σ.24.

[2] ΕΕ C 112 της 30.04.2004, σ.92

[3] ΕΕ C 164 της 05.07.2005, σ.78.

[4] Δελτίο για τη συνέχεια που θα πρέπει να δοθεί

[5] Έγγραφο εργασίας του Συμβουλίου 317/05

[6] Ανακοινωθέν Τύπου του Συμβουλίου αριθ. 15168/05 της 13ης Δεκεμβρίου 2005

[7] COM(2003)644 τελικό